title: Vuoden liigavalmentaja

text: Vuoden liigavalmentaja on Suomen jalkapallon pääsarjan Veikkausliigan parhaalle valmentajalle vuosittain myönnettävä palkinto. Valinnan tekee liigan kokoama asiantuntijaryhmä.


title: Vuoden liigavalmentaja

text: ¹


title: Käyräsara

text: Käyräsara ("Carex maritima") on pohjoisilla merenrannikoilla sekä vuoristoalueilla tavattava pienikokoinen sarakasvi. Suomesta käyräsara on hävinnyt.


title: Käyräsara

text: Käyräsara kasvaa korkeintaan 10 cm korkeaksi. Kaarevasti taipuneet harmaanvihreät varret nousevat ylöspäin pitkästä, suikertavasta juurakosta. Rihmamaiset lehdet kohoavat jäykkinä kimppuina ja ovat kouruisia tai sisäänpäin kiertyneitä. Palleromainen kukinto muodostuu parista lähekkäisestä ja rakenteeltaan samanlaisesta tähkästä. Tähkässä on 4–6 kukkaa. Hedekukat ovat tähkän kärjessä. Tähkäsuomut ovat 3–4 mm pitkiä, punaruskeita, leveänsoikeita, tylppiä ja kalvolaitaisia. Hieman pidemmät pullakot ovat kellan- tai tummanruskeita, yläosastaan tumma- ja selväsuonisia. Pullakoiden suuota on lyhyt, hieman vino ja hammaslaitainen. Käyräsara kukkii kesä-heinäkuussa.


title: Käyräsara

text: Käyräsara on helposti tunnistettava, joskin kukkimattomana se muistuttaa jossain määrin somersaraa ("C. glareosa"). Huippuvuorilla tavataan harvinaisena käyräsaran ja soukkasaran ("C. parallela") risteymää.


title: Käyräsara

text: Käyräsaraa tavataan Euroopassa Alpeilta, Islannista, Huippuvuorilta, Skotlannista, Tanskasta, Norjasta ja Ruotsista sekä Venäjältä Jäämeren rannikkovyöhykkeeltä. Levinneisyysalue jatkuu Jäämeren rannikkoa pitkin itään Alaskaan ja Pohjois-Kanadaan sekä Grönlantiin asti. Lajia tavataan myös vuoristoseuduilta Kaukasukselta, Keski-Aasiasta, Argentiinasta ja Chilestä. Suomesta käyräsara on löydetty vain kerran, 1860-luvulla Oulun Nuottasaaresta. Näyte toimitettiin aikanaan Helsingin kasvimuseoon, mutta näyte on sittemmin kadonnut. Uusia löytöjä lajista ei ole tehty. Käyräsara lienee samantapainen jääkauden jälkeinen jäänne Perämeren rannikolla kuin muutama muukin Jäämeren rannikolta kotoisin oleva laji, kuten Suomesta hävinnyt jäämerentähtimö ("Stellaria humifusa") ja uhanalainen rönsysorsimo ("Puccinellia phryganodes"). On myös mahdollista, että käyräsara oli levinnyt Suomeen muuttolintujen matkassa.


title: Käyräsara

text: Käyräsara kasvaa rannikoilla soraisilla ja hiekkaisilla merenrannoilla hieman normaalivesirajan yläpuolella. Sisämaassa sitä tavataan tuntureilla ja vuoristoissa jokien sorarannoilla, tienvarsilla ja lapinvuokkonummilla.


title: Mary Jane (Megadethin kappale)

text: Mary Jane on neljäs kappale Megadethin vuoden 1988 albumilta "So Far, So Good... So What!". Sen on säveltänyt Dave Mustaine, ja Mustainen lisäksi kappaletta oli sanoittamassa David Ellefson.


title: Mary Jane (Megadethin kappale)

text: Yleisestä olettamuksesta huolimatta kappale ei kerro marihuanasta; sanoma käsittelee tyttöä joka sekaantuu noituuteen, tulee katumapäälle ja pyytää isältään anteeksiantoa. Sen sijaan isä hautaa hänet rangaistuksena elävältä, minkä vuoksi tyttö kummittelee metsässä.


title: Mutalan Riento

text: Mutalan Riento on joensuulainen, vuonna 1914 perustettu urheiluseura. Seuran lentopallojoukkue on pelannut muutaman vuoden Lentopallon mestaruusliigassa ja sitä edeltäneessä SM-liigassa. Kausilla 2009–2010 ja 2010–2011 ja edelleen 2012–2013 liigajoukkue käyttää nimeä Pohjois-Karjalan Liiga-Riento.


title: ...From the Pagan Vastlands

text: ...From the Pagan Vastlands on puolalaisen blackened death metal -yhtye Behemothin kolmas demo, joka julkaistiin vuonna 1994.


title: Palojoki (täsmennyssivu)

text: Palojoki voi tarkoittaa muun muassa seuraavia:


title: Pesäpallo Liga Deutschland

text: Pesäpallo Liga Deutschland (DPL) on Saksan pesäpallon ylin sarjataso.


title: Rafał Brauer

text: Rafał "Brovar" Brauer (s. 14. helmikuuta 1976) on puolalainen muusikko, kitaristi, basisti ja säveltäjä.


title: Rafał Brauer

text: Behemoth


title: Rafał Brauer

text: Muut


title: Sílvio

text: Sílvio (oik. Sílvio Manuel Azevedo Ferreira Sá Pereira, s. 28. syyskuuta 1987 Lissabon, Portugali) on portugalilainen jalkapalloilija, joka edustaa Primeira Ligassa pelaavaa Benficaa. 178 senttimetriä pitkän Sílvion pelipaikka on puolustuksessa oikealla tai vasemmalla laidalla.


title: Sílvio

text: Sílvio aloitti uransa Benfican junioreissa. Aikuisten tasolla hän on edustanut Atlético Cacémia (2006–2007), Odivelasia (2007–2008), Rio Avea (2008–2010), Bragaa (2010–2011), Deportivo de La Coruñaa (2013) ja Atlético Madridia (2011–), josta hänet on lainattu nykyiseen seuraansa. Hän teki ensiesiintymisensä Portugalin A-maajoukkueessa syyskuussa 2010.


title: Purjehdus kesäolympialaisissa 1920

text: Vuoden 1920 kesäolympialaisten purjehdus järjestettiin 7. – 10. heinäkuuta ja 3. syyskuuta 1920 Belgiassa Oostendessa ja Alakomaissa Amsterdamissa. Laji oli olympialaisten ohjelmassa neljättä kertaa. Mukana oli 101 osanottajaa kuudesta maasta. Tapahtumia oli kymmenen. Kaikissa tapahtumissa ei ollut tarpeeksi osallistujia, joten osa mitaleista jätettiin jakamatta. Luokissa 6mR, 8mR, 10mR ja 12mR kilpailtiin vuosien 1907 ja 1919 säännöillä, joista kummastakin oli erillinen kilpailu.


title: Silvio

text: Silvio on miehen etunimi. Se on italian-, espanjan- ja portugalinkielinen muoto roomalaisesta nimestä Silvius, joka on johdettu ”metsää” tarkoittavasta latinan sanasta "silva".


title: Silvio

text: Tunnettuja Silvio-nimisiä henkilöitä:


title: Silvio

text: Muuta:


title: Myllylammi (Somero)

text: Myllylammi (myös Myllylampi) on Paimionjoen vesistöön kuuluva järvi Someron Pitkäjärvellä. Siihen laskee idästä padotun Hovirinnankosken kautta Pitkäjärvi ja sen jälkeen Paimionjoki muuttuu pääosin jokimaiseksi, vaikka vielä Kosken Sorvastolla onkin joen leventymänä pieni Sorvastonjärvi. Myllylammen pinta-ala on 13 ha ja pinnan korkeus on 80,3 metriä, mikä on vajaan metrin padon yläpuolista vesistönosaa alempana. Lammen rannassa on Someron kaupungin uimaranta sekä kesäasutusta. Järvi on savipohjainen ja sen vesi on sameaa.


title: Conceptio immaculata

text: Conceptio immaculata (lat.), kirjaimellisesti tahraton sikiäminen mutta yleensä suomeksi perisynnitön sikiäminen, joskus myös "saastaton sikiäminen", on katolisen kirkon dogmi Neitsyt Marian perisynnittömästä sikiämisestä. Muut kirkkokunnat eivät tunnusta dogmia. Conceptio immaculata on myös yksi Neitsyt Marian kuvatyyppi.


title: Conceptio immaculata

text: Synnitön sikiäminen on yksi roomalaiskatolisen mariologian neljästä dogmista. Marian perisynnittömyydestä keskusteltiin lähes koko kristinuskon historian ajan. Ajatus esiintyi jo Augustinuksella. Paavi Pius IX vahvisti vuonna 1854 tämän dogmin, jonka mukaan Jumala myös varjeli Mariaa synniltä ainutlaatuisella tavalla hänen elämänsä aikana Kristuksen tulevien ansioiden tähden.


title: Conceptio immaculata

text: Marian perisynnittömän sikiämisen juhlapäivää vietetään katolisessa kirkossa 8. joulukuuta eli yhdeksän kuukautta ennen hänen kirkollisen perimätiedon mukaista syntymäpäiväänsä, joka on 8. syyskuuta.


title: Conceptio immaculata

text: Paavi Sixtus IV antoi 1476 määräyksen Marian synnittömän sikiämisen juhlapäivän viettämisestä, mikä toi taiteeseen "Conceptio immaculata" -kuvatyypin. Aiemman apokalyptisen madonnatyypin tuli nyt symboloida Marian synnitöntä sikiämistä.


title: Conceptio immaculata

text: Niinkin abstraktin asian kuin Marian synnittömyyden kuvaaminen tuotti vaikeuksia monille taiteilijoille. Diego Velázquezin appi ja opettaja Francisco Pacheco näyttäisi vakiinnuttaneen aiheen kuvausta ja ikonografiaa. Hänellä oli vaikutusta Velázquezin ohella muihin espanjalaisiin taiteilijoihin, kuten Bartolome Murilloon ja Francisco de Zurbarániin, jotka kaikki maalasivat aihetta paljon.


title: Conceptio immaculata

text: Kuvaustapa levisi muuallekin Eurooppaan. Synnitön sikiäminen kuvattiin taivaallisissa puitteissa. Maria on juuri luotu, ja hänen henkensä katsoo nuoren naisen hahmossa Jumalaan. Kuten apokalyptisellä madonnalla, hänen jalkojensa alla on kuu, ympärillä auringon kehä ja päätä ympäröi 12 tähteä. Mukana kuvassa on toisinaan pilviä, kullanväristä valoa ja kerubeja. Joissakin maalauksissa kerubien kädessä on liljoja tai ruusuja, jotka usein liitetään Neitsyt Mariaan.


title: Milestones

text: Milestones on Miles Davisin albumi vuodelta 1958. Albumin nimikkokappaletta pidetään modaalisen jazzin alkuunsaattajana ja merkittävänä käännekohtana Davisin uralla.


title: Botswana olympialaisissa

text: Botswana osallistui olympialaisiin ensimmäisen kerran Moskovassa 1980 ja on ollut mukana kaikissa kesäolympialaisissa sen jälkeen. Talvikisoihin maa ei ole osallistunut.


title: Botswana olympialaisissa

text: Botswana on saavuttanut historiansa aikana yhden olympiamitalin: Lontoossa 2012 Nijel Amos sijoittui 800 metrin juoksussa hopealle. Pistesijalle, eli kahdeksan parhaan joukkoon, ylsi ensimmäisenä Glody Dube, joka sijoittui seitsemänneksi miesten 800 metrin juoksussa Sydneyssä 2000. Botswanan miesten 4 × 400 metrin viestijuoksujoukkue oli kahdeksas Ateenassa 2004. Pekingissä 2008 pistesijan saavuttivat Khumiso Ikgopoleng, joka oli jaetulla viidennellä sijalla nyrkkeilyn kääpiösarjassa ja Amantle Montsho, kahdeksas naisten 400 metrin juoksussa. Lontoossa 2012 Montsho sijoittui samalla matkalla neljänneksi. Miesten 4 × 400 metrin viestijoukkue juoksi viidenneksi Rio de Janeirossa 2016.


title: Ilkka Levä

text: Ilkka Levä (s. 30. joulukuuta 1967, Joutseno) on suomalainen historioitsija sekä Suomen ja Pohjoismaiden historian dosentti Helsingin yliopistossa.


title: Ilkka Levä

text: Levä väitteli tohtoriksi psykohistoriallisella tutkimuksella suomalaisen poliisikulttuurin muutoksesta 1930-luvulta 1990-luvulle 4. kesäkuuta 2008. Hänet nimitettiin dosentiksi 11. marraskuuta 2009. Levä on julkaissut kolme monografiaa käsitellen poliisin lisäksi Suomen kulttuurirahaston perustamiskeräyksiä sekä Helsingin vankilan historiaa. Levä on lisäksi tutkinut Mark Romanekin ja Quentin Tarantinon elokuvien yhteiskunnallisuutta sekä Helsingin metroa. Levä kirjoitti Suomen Lääkäriliiton keväällä 2010 ilmestyneeseen 100-vuotishistoriateokseen liiton edunvalvontaa koskevan osion.


title: Niko Peltola

text: Niko Tapani Peltola (s. 1. kesäkuuta 1990 Huittinen) on suomalainen jääkiekkopuolustaja, joka pelaa SM-liigajoukkue Tampereen Ilveksessä vuokralla Porin Ässistä.


title: Niko Peltola

text: Peltola pelasi juniorina kotikaupunkinsa Huittisten Lauttakylän Lujassa. Hän siirtyi C-juniori-ikäisenä Porin Ässiin ja palasi B-nuorten jälkeen pelaamaan miesten pelejä Suomi-sarjaan Lauttakylän Lujaan kaudeksi 2007–2008.


title: Niko Peltola

text: LLujan jälkeen Peltola siirtyi kaudeksi 2008–2009 pelaamaan Vaasan Sportin A-nuoriin. Hän oli keväällä 2009 voittamassa A-nuorten I-divisioonan hopeaa ja nostamassa joukkuetta seuraavaksi kaudeksi A-nuorten SM-liigaan. Peltola oli kaudella 2009–2010 tehoilla 11+11=22 Sportin tehokkain puolustaja, joukkueen kolmanneksi paras pistemies sekä puolustajien pistepörssin yhdeksäs. Hän pelasi kauden aikana myös Sportin Mestis-joukkueessa yhteensä 14 runkosarja- ja yhden playoff-ottelun tehopistein 1+3=4.


title: Niko Peltola

text: Huhtikuussa 2010 Peltola teki kaksivuotisen sopimuksen Tampereen Ilveksen kanssa. Hän teki SM-liigadebyyttinsä runkosarjan avauskierroksella 16. syyskuuta 2010 paikallisottelussa Tapparaa vastaan. Peltola pelasi ykköspakkiparissa Nils Bäckströmin kanssa ja hän sai jääaikaa 22.37 minuuttia, mikä oli ottelussa eniten Ilveksen kenttäpelaajista. Peltola vakiinnutti paikkansa SM-liigassa ja tulokaskausi 2010–2011 toi 57 runkosarjaottelussa tehot 6+5=11, joilla hän oli SM-liigan tehokkain tulokaspuolustaja.


title: Niko Peltola

text: Joulukuussa 2010 Peltola teki kevääseen 2014 ulottuvan jatkosopimuksen Ilveksen kanssa. Hän aloitti kauden 2011–2012 kuitenkin lainalla Mestis-joukkue Lempäälän Kisassa, jossa Peltola pelasi neljä ottelua. Kausi 2012–2013 hänellä alkoi epäonnisesti, kun Peltola sai nilkkavamman hänen luistimensa osuttua jäärailoon. Peltolan runkosarja jäi 45 ottelun mittaiseksi. Hän ei ottanut urallaan askelta eteenpäin kiekollisessa pelissä, mutta Peltolan peruspelaamisen taso säilyi kuitenkin entisellään.


title: Niko Peltola

text: Kaudella 2013–2014 Peltola ei ottanut taaskaan suurempia kehitysaskeleita kiekollisena Ilveksessä ja myös hänen roolinsa alkoi pienentyä. Vuodenvaiheessa Peltola siirtyi toistaiseksi voimassa olleella vuokrasopimuksella Jokereihin, kunnes pari viikkoa myöhemmin joukkue teki loppukauden kattavan sopimuksen hänen kanssaan. Ilves vuorostaan kiinnitti loppukaudeksi Jokereista lainalla pelanneen maalivahti Joonas Korpisalon sekä sieltä uutena pelaajana joukkueeseen siirtyneen hyökkääjä Aleksi Mustosen. Huhtikuussa 2014 Peltola teki vuoden mittaisen jatkosopimuksen KHL:ään siirtyneiden Jokereiden kanssa.


title: Niko Peltola

text: Elokuussa 2014 Jokerit vuokrasi Peltolan koko kauden 2014–2015 kattavalla sopimuksella hänen aiempaan seuraansa Vaasan Sportiin, joka oli nostettu edellisen kauden jälkeen SM-liigaan. Joulukuussa 2014 Peltola kuitenkin jätti Sportin ja palasi koko loppukaudeksi Jokereiden vahvuuteen, kun joukkueessa oli puolustajavajetta. Hän oli Sportista lähdettyään joukkueen tehokkain puolustaja tehtyään 28 ottelussa tehot 1+9=10. Peltola pelasi Jokereissa loppukaudella 14 runkosarjaottelua tehden kaksi syöttöpistettä ja edusti joukkuetta myös Spengler Cupissa. Hän jäi kuitenkin lähinnä varamiehen rooliin ja haki myös viiden ottelun verran pelituntumaa Mestis-joukkue Kiekko-Vantaasta. Kaudeksi 2015–2016 Peltola palasi vuoden mittaisella sopimuksella Sportiin.


title: Niko Peltola

text: Kaudeksi 2016–2017 Peltola palasi kaksivuotisella sopimuksella hänen junioriuraltaan tutun Porin Ässien paitaan. Hänet nimettiin joukkueen varakapteeniksi. Peltola oli tehoilla 3+15=18 Ässien tehokkain puolustaja Jere Seppälän ja Jyri Marttisen kanssa. Tammikuussa 2018 hän teki joukkueen kanssa vuoden mittaisen jatkosopimuksen. Kesken kauden 2018–2019, tammikuussa 2019 SM-liigassa viimeisenä ollut Ässät vuokrasi Peltolan loppukaudeksi hänen aiempaan seuraansa Tampereen Ilvekseen.


title: Niko Peltola

text: Peltola on pelannut Suomen A-maajoukkueessa kaksi ottelua ilman tehopisteitä. Hän teki A-maajoukkuedebyyttinsä Channel One Cupin toisessa ottelussa Moskovan Megasport-urheilupalatsissa 17. joulukuuta 2016 Ruotsia vastaan. Peltolalle avautui paikka Suomen joukkueeseen, kun hänet nimettiin sinne juuri ennen turnauksen avausottelua loukkaantuneen Valtteri Kemiläisen tilalle.


title: Nepal olympialaisissa

text: Nepal osallistui olympialaisiin ensimmäisen kerran Tokiossa 1964. Seuraavista kisoista se jäi pois, mutta on ollut mukana kaikissa kesäolympialaisissa Münchenistä 1972 lähtien. Talviolympialaisiin maa on osallistunut Salt Lake Citystä 2002 alkaen.


title: Nepal olympialaisissa

text: Nepal ei ole saavuttanut yhtään varsinaista olympiamitalia. Chamonix'n talviolympialaisten 1924 yhteydessä jaettiin kultamitali edellisen olympiadin merkittävimmästä vuorikiipeilysuorituksesta. Sen sai 21 henkilöä, joista yksi oli nepalilainen Tejbir Bura. Bidhan Lama sai Soulissa 1988 pronssia näytöslajina olleen taekwondon miesten alle 50 kg:n sarjassa. Virallisissa lajeissa ovat pistesijalle, eli kahdeksan parhaan joukkoon, yltäneet taekwondoinit Sangina Baidya, joka oli seitsemäs naisten kärpässarjassa Ateenassa 2004, Deepak Bista, jaetulla seitsemännellä sijalla miesten välisarjassa Pekingissä 2008 ja Nisha Rawal, joka oli jaetulla seitsemännellä sijalla naisten raskaassa sarjassa Rio de Janeirossa 2016.


title: Henri Tuominen

text: Henri Tuominen (s. 10. syyskuuta 1991 Turku) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 149 runkosarjaottelua tehopistein 8+11=19 ja keräten 28 jäähyminuuttia sekä kuusi playoff-/liigakarsintaottelua tehopistein 3+1=4 ja keräten kaksi jäähyminuuttia. Tuominen loi pääsarjauraa myös Tšekissä, jossa hän pelasi kolme viimeistä kauttaan.


title: Henri Tuominen

text: Tuominen on Raision Nuorisokiekon kasvatti. Hän pelasi juniorina sittemmin myös Turun Palloseurassa, josta Tuominen siirtyi kaudeksi 2009–2010 joukkueen B-nuorista Tampereen Ilveksen A-nuoriin. Hän oli kevään 2010 pudotuspeleissä tehoilla 3+7=10 joukkueen toiseksi paras pistemies Michael Keräsen jälkeen sekä Ilveksen sisäisen syöttöpörssin voittaja hänen kanssaan. Tuominen voitti kauden päätteeksi A-nuorten SM-pronssia. Hän pelasi kauden aikana myös kaksi Mestis-ottelua alle 20-vuotiaiden maajoukkueessa tehopistein 1+1=2.


title: Henri Tuominen

text: Heinäkuussa 2010 Tuominen teki kaksivuotisen sopimuksen Ilveksen SM-liigajoukkueen kanssa. Hän debytoi SM-liigassa kauden avauskierroksella 16. syyskuuta 2010 ja sai jääaikaa 8.21 minuuttia. Kausi 2010–2011 oli Tuomiselle tulokaskausi SM-liigassa ja hän teki yhteensä 47 runkosarjaottelussa tehot 4+5=9. Tuomisen liigauran avausmaali syntyi 12. lokakuuta 2010 vieraissa Turun Palloseuraa vastaan. Hänen osumansa syntyi tyhjään maaliin. Tuominen pelasi kauden aikana myös yhteensä kuusi Mestis-ottelua Lempäälän Kisassa ja alle 20-vuotiaiden maajoukkuessa. Hän vahvisti myös Ilveksen A-nuoria kevään 2011 pudotuspeleissä, jotka päättyivät SM-pronssiin.


title: Henri Tuominen

text: Kaudella 2011–2012 Tuominen pelasi Ilveksessä 52 ottelua ja kävi lokakuussa 2011 myös kahden ottelun mittaisella lainalla Hämeenlinnan Pallokerhossa, joka tarvitsi paikkaajia loukkaantuneille. Hän pelasi kauden aikana myös neljän ottelun verran lainalla LeKissä. SM-liigan runkosarjassa Tuominen teki tehot 2+5=7, mutta pelaamissaan kahdessa SM-liigan karsintaottelussa kolme maalia. Kaudeksi 2012–2013 hän palasi kaksivuotisella sopimuksella Tuomisen junioriuralta tuttuun TPS:ään. Ensimmäisellä sopimuskaudellaan hän jäi varsin näkymättömäksi ja pelasi useimmiten nelosketjussa. Kaudella 2012–2013 Tuominen mahtui TPS:n kokoonpanoon vain yhdessä SM-liigaottelussa, kunnes seura lainasi hänet aluksi toistaiseksi voimassa olevalla sopimuksella Mestis-joukkue KooKoohon. Joulukuussa Tuomisen lainasopimusta jatkettiin kauden loppuun. Hän voitti KooKoon sisäisen tehotilaston lukemalla +15. Tuominen voitti kauden päätteeksi Mestiksen-mestaruuden.


title: Henri Tuominen

text: Toukokuussa 2014 Tuominen siirtyi try-outille Tapparaan. Hän pelasi seurassa neljä CHL-ottelua ja pelasi alkukauden 2014–2015 pääasiassa lainalla LeKissä, mutta jäi syyskuun lopulla ilman jatkosopimusta Tapparaan. Tuominen jatkoi LeKissä ottelukohtaisella sopimuksella. Lokakuun puolivälissä Tuominen palasi kahden ottelun mittaisella lainasopimuksella Tapparaan. Joulukuussa hän palasi loppukauden kattavalla sopimuksella KooKoohon. Tuominen voitti kauden päätteeksi Mestis-hopeaa.


title: Henri Tuominen

text: Kaudeksi 2015–2016 Tuominen palasi vuoden mittaisella sopimuksella LeKiin. Hänet nimettiin joukkueen varakapteeniksi. Joulukuussa 2015 Tuominen kävi kolmen kuukauden lainalla Ilveksessä paikkaamassa loukkaantumisia. Hän johti LeKin sisäistä maalipörssiä kahdeksalla osumallaan Miiko Hintzin kanssa, kunnes Tuominen siirtyi tammikuussa 2016 loppukaudeksi Tšekin toiseksi korkeimmalle sarjatasolle 1. česká hokejová ligaan HC Slavia Prahan paitaan. Hän jakoi pudotuspeleissä joukkueen sisäisen tehotilaston voiton Milan Mikulíkin kanssa lukemalla +5. Tuominen eteni Slavian kanssa aina Extraligan karsintoihin saakka, mutta joukkue jäi kuitenkin ilman sarjanousua. Huhtikuussa 2016 hän teki Slavian kanssa vuoden mittaisen jatkosopimuksen.


title: Henri Tuominen

text: Kesken kauden 2016–2017, lokakuussa 2016 Tuominen siirtyi Slavia Prahasta loppukauden sopimuksella sarjatasoa ylemmäs Extraliga-joukkue HC Karlovy Varyyn. Joukkue putosi kauden päätteeksi kuitenkin 1. ligaan, jossa Tuominen jatkoi pelejään kaudella 2017–2018. Joukkueen kausi päättyi sarjanousuun takaisin Extraligaan. Hän pelasi kauden aikana myös viisi Extraliga-ottelua lainalla HK Hradec Královéssa.


title: Henri Tuominen

text: Toukokuussa 2018 Tuominen ilmoitti lopettaneensa pelaajauransa. Heinäkuussa hän kertoi lopettamisensa syyksi saamansa opiskelupaikan Suomen Ilmailuopistosta.


title: Henri Tuominen

text: Tuominen pelasi alle 20-vuotiaiden MM-kilpailuissa vuonna 2011. Yhteensä hän pelasi yhden B- ja 16 nuorten maaottelua.


title: Sykeröpoimulehti

text: Sykeröpoimulehti ("Alchemilla hirsuticaulis", syn. "A. hybrida" ssp. "hirsuticaulis") on Koillis-Euroopassa kasvava, ruusukasvien heimoon kuuluva monivuotinen ruohovartinen kasvi. Suomessa sykeröpoimulehteä kasvaa harvinaisena maan itäosissa ja se on luokiteltu uhanalaiseksi lajiksi.


title: Sykeröpoimulehti

text: Sykeröpoimulehti kasvaa 25–40 cm korkeaksi. Varsi on tanakka ja pysty. Maavarsi on puutunut, juurakko pitkä ja vankka. Kasvin varret ja lehtiruodit ovat tiheään sirottavasti jäykkäkarvaisia. Kourasuoninen lehtilapa on 3–8 cm pitkä, pyöreähkö, matalapoimuinen, tiheäkarvainen mutta vailla silkinkiiltoa, alta vain suonten kohdalta tiheäkarvainen. Liuskoja lehtilavassa on 5–7 ja niiden välissä on selvä hampaaton lovi. Liuskoissa on 11 tai 13 hammasta, tyvilovi on selvä joskin kapea. Kukinnon viuhkot ovat tiheän palleromaisia ja tavallisesti yli 10 mm leveitä. Kukat ovat keltaisia tai joskus myös punertavia–tummanpunaisia. Kukkaperät ovat tiheäkarvaisia, toisin kuin useimmilla muilla Suomessa tavattavilla poimulehdillä. Sykeröpoimulehti kukkii Suomessa kesä-elokuussa.


title: Sykeröpoimulehti

text: Suomessa tavattavista poimulehtilajeista sykeröpoimulehti muistuttaa lähinnä harmaapoimulehteä ("A. glaucescens").


title: Sykeröpoimulehti

text: Sykeröpoimulehden kuvasi tieteelle uutena lajia suomalainen kasvitieteilijä Harald Lindberg Kuopion Piispanpuistosta 1800-luvun lopussa kerätyn näytteen perusteella.


title: Sykeröpoimulehti

text: Sykeröpoimulehteä tavataan ainoastaan Euroopassa: Länsi-Venäjällä, Baltiassa ja Suomessa. Suomessa lajia tavataan pääosin maan itäosissa. Pohjoisimmat havainnot ovat Koillismaalta, eteläisimmät Uudeltamaalta. Tihein kanta lajilla on aivan itärajan tuntumassa Etelä-Karjalassa. Suomessa lajia pidetään ihmisen mukana tulleena muinaistulokkaana Kaakkois-Suomessa ja muualla uustulokkaana.


title: Sykeröpoimulehti

text: Sykeröpoimulehti kasvaa ihmisen muokkaamissa kulttuuriympäristöissä kuten kedoilla, pientareilla ja kuivahkoilla niityillä. Lajia uhkaa Suomessa niittyjen umpeenkasvu, metsittäminen ja rakentaminen.


title: Christian Grindheim

text: Christian Grindheim (s. 17. heinäkuuta 1983 Haugesund, Norja) on norjalainen jalkapalloilija. 179 senttimetriä pitkän Grindheimin pelipaikka on keskikentän keskellä.


title: Christian Grindheim

text: Grindheim aloitti uransa Haugarin junioreissa. Aikuisten tasolla hän on edustanut muun muassa Haugesundia (2000–2004), Vålerengaa (2005–2007), Heerenveeniä (2008–2011) ja FC Kööpenhaminaa. Grindheimin uran suurimmat saavutukset ovat Norjan-mestaruus Vålerengassa vuonna 2005 ja Alankomaiden-cupin voitto Heerenveenissä vuonna 2009.


title: Christian Grindheim

text: Grindheim teki ensiesiintymisensä Norjan A-maajoukkueessa 17. elokuuta 2005 ystävyysottelussa Sveitsiä vastaan. Hän on pelannut 54 maaottelua ja tehnyt niissä kaksi maalia vuosina 2005–2014.


title: NPO Molnija

text: NPO Molnija (Научно-производственное объединение «Молния») on venäläinen avaruusteknologiayhtiö. Se perustettiin Neuvostoliitossa 26. helmikuuta 1976 kehittämään Buran-sukkula.


title: Vadim Demidov

text: Vadim Demidov (s. 10. lokakuuta 1986 Riika, Neuvostoliitto) on norjalainen jalkapalloilija, joka edustaa nykyisin Minnesota Unitedia. 185 senttimetriä pitkän Demidovin pelipaikka on puolustaja.


title: Vadim Demidov

text: Demidov aloitti uransa Runarin junioreissa. Aikuisten tasolla hän on edustanut Eintracht Frankfurtin lisäksi Sandefjordia (2004–2005), Manglerud Staria (lainalla 2006), Hønefossia (2007), Rosenborgia (2008–2010), Real Sociedadia (2011–2012), Eintracht Frankfurtia (2012–13), Celta Vigoa (2013, lainalla), Anzhi Makhachkalaita (2013, ei sarjaotteluita) ja SK Brannia (2014–16). Demidovin uran suurin saavutus on Norjan-mestaruus Rosenborgissa vuonna 2009. Hän teki ensiesiintymisensä Norjan A-maajoukkueessa vuonna 2008 ja on pelannut maajoukkueessa yhteensä 16 ottelua (toukokuussa 2017).


title: Vadim Demidov

text: Demidovin isä Sergei Demidov pelasi aikoinaan Neuvostoliiton käsipallomaajoukkueessa.


title: Bartolomé Esteban Murillo

text: Bartolomé Esteban Murillo (joulukuussa 1617 tai tammikuussa 1618 Sevilla – 3. huhtikuuta 1682 Sevilla) oli espanjalainen taidemaalari. Hänen väripalettinsa oli pehmeäsävyinen. Barokkimaalari Murillo tunnetaan parhaiten madonnakuvista ja uskonnollisista maalauksista, mutta hän teki runsaasti maalauksia myös naisista ja lapsista. Oman aikakautensa jokapäiväistä elämää kuvanneet maalaukset esittivät kukkamyyjiä, katupoikia ja kerjäläisiä.


title: Bartolomé Esteban Murillo

text: Murillon maalauksissa on tunteellisuutta, aistillisuutta ja voimakasta uskonnollisuutta. Hänen maalaustensa aiheita ovat pyhä perhe ja pyhimyslegendat, sekä taivaalliset madonnanäyt muun muassa "conceptio immaculata" -aiheesta.


title: Bartolomé Esteban Murillo

text: Murillo opiskeli Juan del Castillon oppilaana Sevillassa. Muutettuaan Madridiin 26-vuotiaana (1642) hän tutustui muun muassa flaamilaiseen maalaustaiteeseen ja espanjalaismaalarien tuotantoon. Alkuun hänen töissään oli vaikutteita Francisco de Zurbaránilta ja Jusepe de Riberalta, mutta sittemmin hänen tyylinsä kehittyi hiotummaksi ja lähemmäksi ajan porvariston ja ylimystön makua, mikä näkyy varsinkin uskonnollisissa aiheissa.


title: Bartolomé Esteban Murillo

text: Hän palasi Sevillaan kolmen vuoden kuluttua, ja teki laajat maalaussarjat Sevillan kapusiiniluostariin ja Hospital de la Caridadiin, mikä lisäsi hänen mainettaan. Muutaman Sevillan katedraalia varten tehdyn työn jälkeen hän alkoi erikoistua madonna ja lapsi -kuviin sekä conceptio immaculata -maalauksiin, joista tuli hänen suurimpia menestyksiään.


title: Bhutan olympialaisissa

text: Bhutan osallistui olympialaisiin ensimmäisen kerran Los Angelesissa 1984, ja on ollut mukana kaikissa kesäolympialaisissa sen jälkeen. Talvikisoihin maa ei ole osallistunut.


title: Bhutan olympialaisissa

text: Bhutan on osallistunut olympialaisissa lähes yksinomaan jousiammuntaan. Paras sijoitus on naisten joukkuekilpailun 17. sija Barcelonassa 1992. Ensimmäisen kerran maa kilpaili muussa lajissa, ammunnassa, Lontoossa 2012.


title: Ämarin lentotukikohta

text: Ämarin lentotukikohta (ICAO: EEEI) on Viron ilmavoimien lentotukikohta. Se sijaitsee Ämarin pienkauppalassa, Lääne-Harjun kunnassa noin 40 kilometriä Tallinnasta lounaaseen.


title: Ämarin lentotukikohta

text: Tukikohta on alkujaan neuvostoaikana perustettu, ja sitä kunnostettiin Nato-sopivaksi 64 miljoonalla eurolla. Sen uudistetun kiitotiealueen avajaiset olivat 15. syyskuuta 2010.


title: Morottaja

text: Morottaja on inarinsaamelainen sukunimi.


title: Bangladesh olympialaisissa

text: Bangladesh osallistui olympialaisiin ensimmäisen kerran Los Angelesissa 1984, ja on ollut mukana kaikissa kesäolympialaisissa sen jälkeen. Talvikisoihin maa ei ole osallistunut. Bangladesh ei ole saavuttanut olympialaisissa yhtään mitali- eikä pistesijaa, ja se on maailman väkirikkain maa, joka ei ole voittanut yhtään olympiamitalia.


title: Kiribati olympialaisissa

text: Kiribati osallistui olympialaisiin ensimmäistä kertaa Ateenassa 2004, ja se on osallistunut kesäolympialaisiin joka kerta siitä lähtien.


title: Kiribati olympialaisissa

text: Kiribatin paras olympiasaavutus on Meamea Thomasin 13. sija painonnoston miesten raskaassa keskisarjassa (85 kg) Ateenassa 2004. Samojen kilpailujen yleisurheilussa Kaitinano Mwemweata karsiutui naisten ja Kakianako Nariki miesten 100 metrin juoksun alkuerissä. Pekingissä 2008 David Katoatau oli viidestoista painonnoston raskaassa keskisarjassa ja Rabangaki Nawai karsiutui miesten 100 metrin juoksun alkuerissä. Lontoossa 2012 Katoatau sijoittui 17:nneksi kevyessä raskaassasarjassa (94 kg). Kaingaue David karsiutui naisten ja Nooa Takooa miesten 100 metrin juoksun karsintakierroksella. Rio de Janeirossa 2016 David Katoatau oli painonnoston raskaassa sarjassa (105 kg) neljästoista. John Ruuka karsiutui miesten ja Karitaake Tewaaki naisten 100 metrin juoksun karsintakierroksella.


title: Huehuecoyotl

text: Jos toiset jumalat langettivat pahoja henkiä ihmisten päälle, niin Huehuecoyotlilta rukoiltiin parantavia voimia ja että hän poistaisi ihmisiä riivaamat pahat henget. Huehuecoyotl on yksi Texcatlipoca perheen jumalia, ja siten hänellä oli muodonmuuttajan voimia. Jumala Xolotl auttoi usein Huehuecoyotlia. Asteekkien Cuetzpallin-päivä oli pyhitetty Huehuecoyotlille.


title: Somalia olympialaisissa

text: Somalia osallistui olympialaisiin ensimmäisen kerran Münchenissä 1972, ja on ollut sen jälkeen mukana kesäolympialaisissa lukuun ottamatta Montrealin 1976, Moskovan 1980 ja Barcelonan 1992 kisoja. Talviolympialaisiin maa ei ole osallistunut.


title: Somalia olympialaisissa

text: Somalia on osallistunut olympialaisissa ainoastaan yleisurheiluun. Se ei ole saavuttanut yhtään olympiamitalia. Pistesijalle, eli kahdeksan parhaan joukkoon, on yltänyt Abdi Bile, joka oli kuudes miesten 1 500 metrin juoksussa Atlantassa 1996.


title: Dissidia 012 Final Fantasy

text: Dissidia 012 Final Fantasy on Square Enixin kehittämä ja julkaisema tappelupeli. Peli on jatko-osa pelille "Dissidia Final Fantasy", mutta sijoittuu aikaan ennen alkuperäistä peliä. Square Enix paljasti pelin verkkosivuillaan syyskuussa 2010 ja se julkaistiin maailmanlaajuisesti maaliskuussa 2011 edeltäjänsä tavoin PlayStation Portablelle.


title: Dissidia 012 Final Fantasy

text: Peli on edeltäjänsä tavoin tappelu- ja roolipeli, mutta uusilla ominaisuuksilla. Peli sisältää kaikki edellisessä pelissä ilmestyneet hahmot ja muutaman uuden.


title: Dissidia 012 Final Fantasy

text: Pelissä on 31 hallittavaa hamoa ja yksi NPC, joista 22 esiintyi edellisessä pelissä.


title: Dissidia 012 Final Fantasy

text: Peli on saanut IGN:n arvostelussa arvosanaksi 9.0/10.


title: Anna-Liisa Tuuttu

text: Anna-Liisa Tuuttu on suomalainen jousiampuja, joka voitti EM-kultaa naisten taljajousessa Euroopan-mestaruuskilpailuissa Oulussa vuonna 2002. Samoissa kisoissa Suomen naiset saavuttivat EM-hopeaa joukkueella, jossa ampuivat Tuutun lisäksi Anne Laurila, Anne Sjöroos ja Sirkka Sokka-Matikainen.


title: Aleksandra (elokuva)

text: Aleksandra on venäläisen Aleksandr Sokurovin ohjaama ja käsikirjoittama "sotaelokuva ilman laukaustakaan". Vuonna 2007 valmistunut filmi käsittelee Tšetšenian sotaa. Elokuvan ensi-ilta oli vuoden 2007 Cannesin elokuvajuhlilla, jossa se oli ehdolla Kultaisen palmun voittajaksi.


title: Aleksandra (elokuva)

text: Ilta-Sanomien Timo Malmin mukaan Aleksandra on runollinen mietiskely sukupolvien ja kansallisuuksien suhteista Tšetšenian sota taustanaan. Sokurov tavoittaa hänen mukaansa sodan ja Groznyin ilmapiirin hämmästyttävästi.


title: Sirkka Sokka-Matikainen

text: Sirkka Sokka-Matikainen on suomalainen jousiampuja. Hän voitti MM-pronssia naisten taljajousi-luokassa Pekingin maailmanmestaruuskisoissa vuonna 2001. Oulun EM-kisoissa 2002 Sokka-Matikainen oli mukana voittamassa hopeaa taljajousen joukkuekisassa. Suomen joukkueessa ampui Matikaisen lisäksi Anne Laurila, Anne Sjöroos ja Anna-Liisa Tuuttu.


title: Hellcats

text: Hellcats on yhdysvaltalainen teinidraama, jonka pääosia näyttelevät Alyson Michalka, Ashley Tisdale, Robbie Jones ja Matt Barr. Se perustuu Kate Torgovnickin "Cheer: Inside the Secret World of College Cheerleaders" -kirjaan. Sarjan esittäminen aloitettiin yhdysvalloissa "The CW:n" kanavalla syyskuussa 2010. "The CW" ilmoitti toukokuussa 2011 lopettavansa Hellcatsin esittämisen ensimmäisen kauden jälkeen.


title: Hellcats

text: Sarjassa seurataan Marti Perkinsin (Alyson Michalka) elämää oikeustieteellisessä yliopistossa, jossa hänen on liityttävä koulun cheerleading-joukkueeseen saadakseen apurahaa koulussa pysymistä varten.


title: Hellcats

text: Kun Tom Wellingin lupautui vastaavaksi tuottajiksi The CW:n tulevalle cheeleadersarjalle, tunnettin se vielä nimellä ""Cheer"". Ensimmäisinä rooleihin kiinnitetiin Aly Michalka ja Gail O'Grady. Heti heidän jälkeen cheeleaderjoukkueen kapteenin rooliin valittiin Ashley Tisdale.


title: Hellcats

text: Sarjan pilottijakso kuvattiin Vancouverissa huhtikuussa 2010.


title: Hellcats

text: Ensiesityksessä Tisdalen hahmon nimi oli Sierra Sloan, mutta se muutettiin lopulliseen versioon muotoon Savannah Monroe.


title: A Single Man (albumi)

text: A Single Man on Elton Johnin kahdestoista studioalbumi, joka julkaistiin vuonna 1978. Se on ensimmäinen albumi, jonka Elton John teki ilman hänen pitkäaikaista yhteistyökumppaniaan Bernie Taupinia.


title: A Single Man (albumi)

text: Single "Song for Guy" oli kunnianosoitus Guy Burchettille, joka oli kuollut moottoripyöräonnettomuudessa.


title: A Single Man (albumi)

text: Kaikki kappaleet kirjoittanut Elton John ja Gary Osborne ellei toisin mainita.


title: Nauru olympialaisissa

text:
Nauru osallistui olympialaisiin ensimmäisen kerran Atlantassa 1996, ja maa on ollut sen jälkeen mukana kaikissa kesäolympialaisissa eli Sydneyssä 2000, Ateenassa 2004, Pekingissä 2008, Lontoossa 2012 ja Rio de Janeirossa 2016. Talvikisoihin Nauru ei ole osallistunut.
Nauru on Kansainvälisen olympiakomitean jäsenmaista asukasluvultaan pienin. Nauru on kilpaillut olympialaisissa judossa ja painonnostossa. Maa ei ole saavuttanut yhtään mitalia. Pistesijalle eli kahdeksan parhaan joukkoon on yltänyt Yukio Peter, joka oli kahdeksas painonnoston miesten kevyessä sarjassa Ateenassa 2004.


title: Sabotaasi (elokuva)

text: Sabotaasi () on Alfred Hitchcockin ohjaama brittiläinen jännityselokuva vuodelta 1936. Se perustuu Joseph Conradin romaaniin "Anarkistit" ja kertoo sabotööristä, joka aikoo räjäyttää pommin Lontoossa. Elokuvan pommikohtaus on yksi Hitchcockin uran kuuluisimmista ja kiistellyimmistä kohtauksista.


title: Sabotaasi (elokuva)

text:
Verloc on sabotööri, jonka kulissina toimii hänen omistamansa elokuvateatteri. Hänen vaimonsa Sylvia ja Sylvian nuori veli Steve eivät tiedä tästä mitään. Valepuvussa oleva poliisi Spencer ystävystyy Sylvian ja Steven kanssa. Kun poliisin henkilöllisyys selviää, Verloc antaa Stevelle paketin, jossa on pommi. Steve lähtee viemään sitä perille. Hän viipyy matkalla liian kauan ja pommi räjähtää bussissa. Sylvia on järkyttynyt ja murhaa Verlocin veitsellä. Hän ei ehdi tunnusta murhaa, sillä muut sabotöörit tulevat elokuvateatteriin ja räjäyttävät sen ilmaan.
Alfred Hitchcockilla ei ole cameoroolia "Sabotaasissa".


title: Sabotaasi (elokuva)

text: "Sabotaasi" perustuu Joseph Conradin romaaniin "Anarkistit" ("The Secret Agent", 1907). Toisin kuin edellisessä elokuvassa "Salainen asiamies" Conradin romaani oli Hitchcockin oma valinta. Hitchcock ja Charles Bennett ryhtyivät kirjoittamaan käsikirjoitusta. He käsittelivät Conradin romaania hyvin vapaasti, kun he siirsivät tapahtumat nykyaikaan ja muokkasivat siitä trillerin. Romaani päähenkilöistä jäi jäljelle vain kolme, valepukuinen poliisi lisättiin ja romaanin loppu muutettiin.


title: Sabotaasi (elokuva)

text: Valepukuisen poliisin rooliin Hitchcock olisi halunnut Robert Donatin, joka olisi ollut sopivan charmikas rooliin. Hitchcock ei kuitenkaan saanut Donatia vaan joutui tyytymään John Loderiin. Kuvausten aikana poliisin roolia jouduttiinkin muuttamaan, jotta se sopisi Loderille.


title: Sabotaasi (elokuva)

text: Hitchcock oli aluksi innoissaan siitä, että naispääosaan oli saatu Sylvia Sidney. Innostus haihtui kuitenkin, kun kuvaukset alkoivat, sillä Sidney oli tottunut Hollywoodin tapaan kuvata elokuvia. Hollywoodissa kohtaukset kuvattiin kokonaan ja monta kertaa riippuen siitä kuinka monta kuvakulmaa tarvittiin valmiiksi leikatussa kohtauksessa. Hitchcockilla elokuvat olivat kuitenkin aina valmiiksi leikattuja ja kohtauksista kuvattiin vain se pieni pätkä, mitä Hitchcock tulisi tarvitsemaan leikkauspöydällä. Sidney olikin epätoivon partaalla kuvausten loppuvaiheessa, kun veitsimurhakohtausta kuvattiin. Sidneyllä ei ollut lainkaan vuorosanoja (hän oli tottunut näyttelemään siten että hänellä aina oli jotain sanottavaa) eikä hän kyennyt visualisoimaan, miten kuvatuista pätkistä voisi muodostua järkevä kohtaus. Sidney uhkasi jo erota ennen kuin hän näki kohtauksen raakaversion, joka teki hänen syvän vaikutuksen: ”Hollywoodin on kuultava tästä!”


title: Sabotaasi (elokuva)

text: "Sabotaasin" budjetti ei ollut järin suuri, mutta Hitchcock antoi silti rakentaa 3 000 punnalla osan raitiovaunulinjasta studion maille. Kohtaus kesti valmiissa elokuvassa vain pari sekuntia. Apulaistuottaja Ivor Montagu oli sitä vastaan, sillä 3 000 puntaa parista sekunnista olisi hukkaan heitettyä rahaa. Hitchcock sai kuitenkin tahtonsa läpi, sillä hän halusi tehdä vaikutuksen yhdysvaltalaiseen katsojiin ja toisaalta myös yhdysvaltalaisiin tuottajiin, jotka kyllä tietäisivät, miten paljon kohtaus oli maksanut.


title: Sabotaasi (elokuva)

text: "Sabotaasi" sai ensi-iltansa Britanniassa 2. joulukuuta 1936. Se sai hyvän vastaanoton ensi-iltansa aikana mutta ei niin hyvää kuin "39 askelta". Kriittisimmin katsojat ja kriitikot suhtautuivat pommikohtaukseen. Muun muassa The Observerin C. A. Lejeune, joka tavallisesti suhtautui myönteisesti Hitchcockin elokuviin, kritisoi kohtauksen julmuutta.


title: Sabotaasi (elokuva)

text: Varietyn mielestä se oli kokeneen ja pätevän ohjaajan työtä. Suurimpina heikkouksina Variety piti vanhanaikaista ja sekavaa juonta. Erityistä kiitosta sai Oscar Homolkan näyttelijäsuoritus.


title: Sabotaasi (elokuva)

text: "Sabotaasi" kiellettiin Brasiliassa, koska se olisi häirinnyt yleistä järjestystä. Viranomaisten mukaan elokuva oli oppitunti salaliitoista ja terrorismista.


title: Sabotaasi (elokuva)

text: "Sabotaasi" kuuluu Hitchcockin Englannin kauden parhaimmistoon, vaikka se ei ylläkään elokuvien "39 askelta" ja "Nainen katoaa" tasolle. Se muistetaan ennen muuta pommikohtauksesta, jota pidetään visuaalisena taidonnäytteenä Hitchcockin kyvystä luoda jännitystä taitavan montaasin avulla.


title: Sabotaasi (elokuva)

text: "Sabotaasin" MacGuffinina ovat sabotaasin perimmäiset syyt. Niitä ei koskaan selitetä, eivätkä katsojat elokuvan loputtua tiedä, mistä oikeastaan oli kyse.


title: Sabotaasi (elokuva)

text: Hitchcock on usein esittänyt vertauksen siitä, mikä hänen mielestään on jännityksen () ja šokkiefektin välinen ero. Jos kuvataan ihmisiä pelaamassa korttia ja yhtäkkiä räjähtää pommi, niin se on šokkiefekti. Jännitystä – mikä on paljon tehokkaampaa – taas on, että katsoja katsoja tietää pommista ja että se voi räjähtää hetkellä minä hyvänsä.


title: Sabotaasi (elokuva)

text: Tätä tehokeinoa hän käytti "Sabotaasin" kuuluisimmassa kohtauksessa. Siinä poika lähetetään viemään pakettia, jossa on aikapommi. Hän myöhästyy, mutta pommi ei räjähdäkään silloin kun se pitäisi, ja katsojat huokaisevat helpotuksesta. Seuraavalla hetkellä pommi kuitenkin räjähtää ja poika kuolee. Niin yleisö kuin arvostelijatkin olivat tuolloin sitä mieltä, että Hitchcock meni kohtauksessa liian pitkälle. Hitchcock sanoikin François Truffaut'n haastattelussa, että se oli vakava erehdys, koska pojasta oli tullut liian sympaattinen. Joidenkin kriitikoiden mielestä Hitchcockin suurin virhe ei suinkaan ollut se, että hän antoi pojan kuolla, vaan se että pojan mukana kuoli erittäin hellyttävä koira ja bussilastillinen ihmisiä.


title: Sabotaasi (elokuva)

text: Elokuvan lehdistöesityksessä eräs toimittaja oli kohtauksesta niin järkyttynyt, että oli vähällä käydä käsiksi Hitchcockiin ennen kuin hänet saatiin rauhoittumaan. Vaikka Hitchcock myöhemmin sanoikin katuvansa tuota kohtausta, se ei estänyt häntä käyttämästä samaa tehokeinoa monissa muissa elokuvissaan. Parhaimmat esimerkit siitä löytyvät "Psykosta" (1960).


title: Sabotaasi (elokuva)

text: "Sabotaasissa" Hitchcock käytti syyllisen naisen teemaa kuten aiemmin "Puhtauden lunnaissa". Elokuvan pääosan esittäjillä on hyvin samankaltainen kohtalo: äärimmäisessä stressitilanteessa he suorittavat murhan ja kummankin miesystävä estää heitä tunnustamasta tekoaan.


title: Sabotaasi (elokuva)

text: "Sabotaasi" on Hitchcockin yksityiskohtaisin elokuva Lontoon East Endistä, jossa Hitchcock vietti lapsuutensa ja nuoruutensa. Elokuvan vihanneskauppa muistuttaa Hitchcockin vanhempien taloa ja East Endin elokuvateatteri on kuin se, jossa Hitchcock näki ensimmäiset elokuvansa. Vilkkaat katumarkkinat, puodit sivukujilla ja vuokralaisista koskevat sivujuonet ovat kaikki sellaista, mitä Hitchcock oli nuorena nähnyt Lontoossa.


title: Räshid Nasretdin

text: Räshid "Nasa" Nasretdin (14. heinäkuuta 1920 Aktukin kylä, Nižni Novgorodin alue, Neuvosto-Venäjä – 28. elokuuta 2010 Helsinki) oli suomentataareihin kuulunut valokuvaaja.


title: Räshid Nasretdin

text: Nasretdin tuli Suomeen kaksivuotiaana ja asui lapsuutensa Lappeenrannassa, josta hän muutti 1939 Helsinkiin. Hän opiskeli Teknillisessä koulussa talonrakennuslinjalla mutta siirtyi valokuvauksen pariin opiskelutoverinsa kautta, jonka perhe omisti Koulukuvaus Oy:n. Sittemmin Nasretdinin ateljee sijaitsi Kasarmikatu 34:n sisäpihalla Helsingin Kaartinkaupungissa.


title: Räshid Nasretdin

text: Nasretdin kuvasi Helsingin olympialaisissa 1952 Paavo Nurmen juoksemassa olympiasoihtu kädessään sytyttämään olympiatulen. Satoja kertoja julkaistu kuva ei Tekijänoikeusneuvoston päätöksen mukaan ole teos. Nasretdin ja hänen vaimonsa hoitivat yli neljäkymmentä vuotta perheen valokuvausliikettä Nasakuvaa. Nasretdille myönnettiin useita huomionosoituksia ja taiteilijaeläke 1987.


title: Räshid Nasretdin

text: Nasretdin oli naimisissa Häbiban Nasretdinin kanssa. Perheeseen kuului tytär ja pojat Samil sekä Seyyar, jotka molemmat jatkoivat isänsä työtä. Samil omistaa tällä hetkellä isänsä Nasakuva Oy:n.


title: Jordania olympialaisissa

text: Jordania osallistui olympialaisiin ensimmäisen kerran Moskovassa 1980, ja on ollut mukana kaikissa kesäolympialaisissa sen jälkeen. Talvikisoihin maa ei ole osallistunut.


title: Jordania olympialaisissa

text: Jordania on saavuttanut olympiakisoissa yhden mitalin. Taekwondoin Ahmad Abughaush voitti vuoden 2016 olympialaisissa olympiakultaa miesten 68 kg sarjassa. Taekwondo on ollut maan menestyksekkäin olympialaji jo ennen vuoden 2016 olympialaisia. Taekwondon ollessa olympialaisissa vielä näytöslajina, Jordania sai kolme pronssimitalia: Soulissa 1988 Ihsan Abushekha miesten kärpässarjassa ja Samer Kamal miesten höyhensarjassa ja Barcelonassa 1992 Ammar Fahed miesten keskisarjassa.


title: Jordania olympialaisissa

text: Taekwondon tultua viralliseksi olympialajiksi ovat pistesijalle eli kahdeksan parhaan joukkoon yltäneet taekwondoinit Ibrahim Kamal, neljäs miesten raskaassa sarjassa Ateenassa 2004, Nadin Dawani, jaetulla viidennellä sijalla samojen kisojen naisten raskaassa sarjassa ja Mohamed Al-Fararjeh, joka oli jaetulla seitsemännellä sijalla miesten välisarjassa Sydneyssä 2000. Ensimmäisen pistesijansa jossain muussa lajissa Jordania sai Rio de Janeirossa 2016 Hussein Iashaishin oltua jaetulla viidennellä sijalla nyrkkeilyn miesten superraskaassa sarjassa.


title: Canterbury (täsmennyssivu)

text: Canterbury tarkoittaa muun muassa seuraavia:


title: Uimaharjun saha

text: Uimaharjun saha on Stora Enson omistama saha Joensuun Uimaharjussa. Virallinen nimi on Stora Enso Timber Oy Ltd Uimaharjun saha. Saha on perustettu vuonna 1951, jolloin sen omisti Haukivuoren Puutavara Oy. Enso Gutzeitin omistukseen se siirtyi vuonna 1955 ja Stora Enson omistukseen 1993. Saha sijaitsee samalla alueella Enocellin Uimaharjun sellutehtaan kanssa.


title: Uimaharjun saha

text: Sahalla työskentelee yli sata henkilöä. Päätuotteina ovat mäntylaudat ja -lankut. Saha valmistaa myös puukomponetteja muun muassa ikkunateollisuuden käyttöön. Erikoistuote on myös lämpöpuu, eli lämpökäsittelyllä kestäväksi tehty puu.


title: Uimaharjun saha

text: Stora Enso Timberin sahoja on lisäksi: Joutsenossa, Kemissä, Kiteellä, Kotkassa, Porvoon Tolkkisessa ja Varkaudessa.


title: Vivi Friedman

text: Vivi Friedman (20. toukokuuta 1967 Helsinki – 2. tammikuuta 2012 Tulsa, Oklahoma, Yhdysvallat) oli suomalainen elokuvaohjaaja, joka työskenteli Yhdysvalloissa. Hän teki muun muassa mainos- ja lyhytelokuvia. Hänen ainoaksi pitkäksi elokuvakseen jäi "The Family Tree".


title: Vivi Friedman

text: Friedmanin Yhdysvalloissa independent-tuotantona 2010 valmistunut pitkä elokuva "The Family Tree" (työnimi "Driving Lessons") on esitetty elokuvajuhlilla eri puolilla maailmaa, muun muassa Suomessa Rakkautta ja Anarkiaa -elokuvajuhlilla. Elokuvan näyttelijöitä ovat Hope Davis, Keith Carradine, Dermot Mulroney ja Selma Blair.


title: Vivi Friedman

text: Friedman syntyi Helsingissä ja kävi koulunsa Vihdissä. Elokuvaohjaajana hän aloitti Suomessa lähinnä mainoselokuvien tekijänä. Hän asui Los Angelesissa vuodesta 2003, mutta lähti ensimmäisen kerran Yhdysvaltoihin 1990. Hän opiskeli elokuvantekoa Yhdysvalloissa. Friedman kuoli 2. tammikuuta 2012 syöpään.


title: Orijärven kaivos

text: Orijärven kaivos oli vuosina 1758–1958 Kiskon pitäjässä Varsinais-Suomessa toiminut suomalainen kuparikaivos. Kaivoksen malmin kuparipitoisuus oli parhaimmillaan jopa 3 % ja keskimäärin louhittu malmi sisälsi 1,5 % lyijyä, 4,5 % sinkkiä ja 1,0 % kuparia. Orijärven kaivoksesta louhittiin sen 200-vuotisen historian aikana noin 1,352 miljoonaa tonnia malmia.


title: Orijärven kaivos

text: Kaivoksen historia alkoi 1757 kun Orijärven ratsutilan omistanut Johan Isaksson (Juhana Iisakinpoika) löysi mailtaan kupariesiintymän. Kaivostoiminta alkoi jo seuraavana vuonna vuorivouti J. A. Liljeqvistin johdolla. Kaivoksen pääomistajaksi tuli 1764 Kosken, Fiskarsin ja Antskogin ruukit omistanut Robert Finlay. Finlayn ruukit ja Orijärven kaivos siirtyivät sitten vuonna 1783 tukholmalaisen tukkukauppias Bengt Magnus Björkmanin haltuun. Pääkaivoksen muodosti 1700-luvun lopulla "Isokaivos" eli "Vanha kaivos", muita kaivoksia olivat "Keskikaivos" (1774), "Länsikaivos" (1779) ja "Oikokujankaivos" (1787). Björkmanin aikana rakenenttiin myös kaivoksen rokokoo-tyylinen päärakennus.


title: Orijärven kaivos

text: Kaivoksesta louhittu malmi kuljetettiin aluksi Ruotsiin jalostettavaksi mutta Björkmanin aikana rakennettiin Perniön Koskelle ja Karjalohjan Kärkelään kuparisulatot, Antskogiin survin- ja rikastuslaitos sekä kasarrus- ja vasaralaitos Fiskarsiin. Tämä jalostusketju tuotti raakakuparia Orijärven malmista. Kuparin kuljetusta varten rakennettiin Suomen ensimmäiset sulkukanavat Antskogiin ja Koskelle vuosina 1824 ja 1826.


title: Orijärven kaivos

text: Björkman möi Suomessa omistamansa ruukit ja Orijärven kaivokset 1815 pojalleen Ludvigille joka asettui asumaan Fiskarsiin. Kuparin hinnan voimakas lasku pakotti Ludvig Björkman myymään laitokset 1822 turkulaiselle asessori John Jacob von Julinille. John Jacob von Julin omisti kaivoksen kuolemaansa saakka 1853. Hänen jälkeensä se oli perikunnan hallussa kunnes se siirtyi perinnönjaossa 1866 Emil von Julinille yhdessä Fiskarsin, Antskogin ja Kärkelän ruukkien kanssa.


title: Orijärven kaivos

text: Emil von Julinin tehtyä vararikon 1875 hänen omaisuutensa oli tehtailija Albert von Julinin johtaman väliaikaishallinnon hoidettavana vuoteen 1883 saakka jolloin ruukit ja kaivokset siirtyivät vastaperustetulle Fiskars Ab -yhtiölle.


title: Orijärven kaivos

text: Fiskars Ab omisti Orijärven kaivoksen vuoteen 1906 saakka jolloin kaivos myytiin "The Finnish-American Mining Company" -nimiselle yritykselle. Tämä yhtiö teki konkurssin 1912 ja vuonna 1915 kaivos myytiin huutokaupassa "Oy Vuorikaivos"-yhtiölle. Vuonna 1918 kaivoksen omistajaksi tuli "Orijärvi Gruvaktiebolag" jonka osake-enemmistö oli aluksi tukholmalaisella "Centralgruppens Emissionsaktiebolagetilla" ja vuodesta 1928 Falunissa toimineella "AB Zinkgruvor" yhtiöllä. Vuonna 1945 kaivos siirtyi Outokumpu Oy:n omistukseen ja tässä vaiheessa aloitettiin myös lyijyn ja sinkin talteenotto malmista.


title: Orijärven kaivos

text: Malmin louhinta jatkui miltei keskeytyksettä vuoteen 1870 saakka mutta sen jälkeen kaivos on malmivarojen ehtymisen takia lähestulkoon seisahduksissa aina vuoteen 1931 saakka. Kaivoksen viimeinen teollinen toimintavaihe ajoittui vuosiin 1929–1955. Tämän vaiheen aikana kaivoksesta louhittiin uutta malmia sekä käsiteltiin vanhaa hylkykiveä yhteensä 715 642 tonnia. Kiviaineksen kuparipitoisuus oli tällöin enää 0,84%.


title: Orijärven kaivos

text: Museovirasto määritteli vuonna 2009 Orijärven kaivosyhdyskunnan yhdeksi Suomen valtakunnallisesti merkittävistä kulttuuriympäristöistä.


title: Erik Huseklepp

text: Erik André Huseklepp (s. 5. syyskuuta 1984 Bærum, Norja) on norjalainen jalkapalloilija, joka on kotimaansa lisäksi pelannut Italiassa ja Englannissa. Huseklepp on 188 senttimetriä pitkä ja hänen pelipaikkansa on oikea laitalinkki tai hyökkääjä.


title: Erik Huseklepp

text: Aikuisten tasolla Huseklepp on edustanut muun muassa Fyllingeniä (2004–2005), Brannia (2005–2011), Baria (2011), Birmingham Cityä (lainalla 2012) ja Portsmouthia. Hän voitti Norjan-mestaruuden vuonna 2007.


title: Erik Huseklepp

text: Huseklepp teki ensiesiintymisensä Norjan A-maajoukkueessa vuonna 2008. Hän on pelannut 36 maaottelua ja tehnyt niissä seitsemän maalia.


title: Jan Gunnar Solli

text: Jan Gunnar Solli (s. 19. huhtikuuta 1981 Arendal, Norja) on norjalainen jalkapalloilija, joka edustaa yhdysvaltojen pääsarjassa Major League Soccerissa pelaavaa New York Red Bullssia. 183 senttimetriä pitkän Sollin pelipaikka on keskikentän oikealla laidalla tai keskellä.


title: Jan Gunnar Solli

text: Solli aloitti jalkapallon harrastamisen Treungenissa. Aikuisten tasolla hän on edustanut Brannin lisäksi Odd Grenlandia (2000–2003) ja Rosenborgia (2003–2006). Brannin edustusjoukkueessa hän on pelannut vuodesta 2007 vuoteen 2010. 24. tammikuuta 2011 hän siirtyi yhdysvaltojen Major League Soccer-liigassa pelaavaan New York Red Bullssiin. Solli on voittanut Norjan-mestaruuden vuosina 2003, 2004, 2006 ja 2007 ja lisäksi Norjan cupin vuonna 2003. Hän teki ensiesiintymisensä Norjan A-maajoukkueessa vuonna 2003.


title: Purjehdus kesäolympialaisissa 1924

text: Vuoden 1924 kesäolympialaisten purjehdus järjestettiin 10. – 13. heinäkuuta ja 21. – 26. heinäkuuta 1924 Ranskassa Meulan-en-Yvelinesissä ja Le Havressa. Laji oli olympialaisten ohjelmassa viidettä kertaa. Mukana oli 65 osanottajaa 19 maasta.


title: Kenneth J. Gergen

text: Kenneth J. Gergen (s. 1935) on sosiaalipsykologian teoreetikko ja Swarthmore Collegen tutkimusprofessori. Gergen on julkaissut lukuisia teoksia sosiaalipsykologian aloilta ja toiminut vierailevana tutkijana ja professorina kymmenissä yliopistoissa Yhdysvalloissa sekä muun muassa Argentiinassa, Japanissa ja Euroopan eri maissa. Hän on tutkinut sosiaalipsykologiatieteen teoreettisia perusteita (erityisesti sosiaalista konstruktionismia, relationaalista tietoa ja tietämistä, dialogisuutta sosiaalisissa käytännöissä (organisaatioissa, terapiassa ja kasvatuksen alueilla).


title: Kenneth J. Gergen

text: Kenneth Gergen on toiminut Pennsylvanian osavaltion Swarthmore Collegen psykologian laitoksen professorina 1960-luvun loppupuolelta aina tähän päivään saakka. Hän aloitti uransa kokeellisen sosiaalipsykologian tutkijana, mutta on sittemmin keskittynyt kritisoimaan sosiaalipsykologian tieteen lähtökohtia ja kokeellisen psykologian käytäntöjä. Gergen on uransa aikana kirjoittanut useita teoksia retoriikasta, metaforista, psykologian terapiakäytännöistä, narratiivisesta tutkimuksesta ja organisaatiokulttuurin uusista muodoista. Häntä pidetään yhtenä sosiaalipsykologian kriisikeskustelun keskeisistä nimistä.


title: Kenneth J. Gergen

text: Gergenin opiskeluajat 50‒60-luvulla olivat sosiaalipsykologian kokeellisen tutkimuksen kulta-aikaa. Uransa alussa Gergen keskittyi kokeelliseen sosiaalipsykologiaan, erityisesti minuuden kysymyksiin ja minä-käsityksen tilanteisten ominaisuuksien tarkasteluun. Gergen päätyi kuitenkin kääntämään kelkkansa kokeellisen sosiaalipsykologian suhteen. Jo varhain tutkijanurallaan Gergen alkoi epäillä kokeellisten asetelmien tuottamia tuloksia ja omien koeasetelmiensa mielekkyyttä. Hän kyseenalaisti tiedon kumuloitumista ja yleistettävien lainalaisuuksien etsimistä sekä tutkimustulosten ajattomuutta. Gergen alkoi pohtia ilmiöiden selityksiä historiallisessa ja kulttuurillisessa kontekstissa.


title: Kenneth J. Gergen

text: Gergenin pohdinta laajeni pian hänen omien tutkimusten lähtökohdista kognitiivis-kokeellisen sosiaalipsykologian yhä jatkuvaksi kritiikiksi. Vuonna 1973 julkaistun artikkelinsa ”Social Psychology as History” myötä Gergen irtautui selkeästi kokeellisesta valtavirtapsykologiasta, ja artikkelia on pidetty yhtenä sosiaalipsykologian kriisikeskustelun käynnistäjistä. Teoksen pääteesit koskevat sosiaalipsykologian aika- ja arvosidonnaisuutta, tiedon kumuloitumattomuutta sekä tieteellisen tiedon ja arkitiedon välistä suhdetta.


title: Kenneth J. Gergen

text: Gergenin ajatukset kokeellisesta sosiaalipsykologiasta saivat osakseen voimakasta kritiikkiä, mutta se sai hänet jatkamaan entistä määrätietoisemmin alkuperäisten ajatustensa kehittämistä ja perustelemaan kantansa perusteellisesti . Nämä ajatukset tulevat esiin Gergenin vuonna 1982 julkaisemassa teoksessa ”Toward Transformation in Social Knowledge” ja vuonna 1985 julkaistussa artikkelissa ”The Social Constructionist Movement in Modern Psychology”.


title: Kenneth J. Gergen

text: Gergenin ajattelu on jaettavissa kolmeen pääkohtaan. Ensinnäkin hän arvosteli psykologiaa historiallisesta perspektiivistä. Gergenin mielestä psykologia on valistusajan ajatteluun pohjaava tieteenala, joka nojaa liikaa eksakteihin ja objektiivisiin periaatteisiin. Ainoastaan kokeellisten metodien käyttö tekee tieteenalasta Gergenin mielestä liian kapea-alaisen ja pirstaleisen. Gergen peräänkuuluttaa sosiaalisen otteen omaksumista psykologisen tutkimuksen perustaksi.


title: Kenneth J. Gergen

text: Toiseksi Gergen painotti tiedon ja todellisuuden rakentumista sosiaalisesti. Tieto – niin arkitieto kuin tiedekin – on sosiaalista neuvottelua ja sitä luodaan ja välitetään vuorovaikutuksessa. Kieli on keskeisessä roolissa, sillä se ei vain heijasta tai mekaanisesti välitä jotain ulkopuolista ”todellisuutta” vaan kielenkäyttö on aktiivista sosiaalista toimintaa, jonka kautta ilmiöt saavat muotonsa ja tieto rakentuu. Gergenin mukaan tieto on kulttuuriin, aikaan ja paikkaan sidoksissa oleva sosiaalinen konstruktio.


title: Kenneth J. Gergen

text: Kolmanneksi Gergen painotti ajattelussaan tiedon sidonnaisuutta niin aikaan ja paikkaan kuin tutkijaan. Gergenin mukaan täysin neutraalia tai objektiivista tutkimusta ei ole mahdollista tehdä. Jokainen tutkija katsoo maailmaa omasta näkökulmastaan ja oman aikansa ja kulttuurinsa kautta ja tämä vaikuttaa heidän tulkintoihinsa. Ei ole siis olemassa yhtä objektiivista totuutta.


title: Kenneth J. Gergen

text: Lisäksi Gergen käsitteli tutkimuksissaan postmodernia kulttuuria ja minuutta. Gergen muotoili sosiaalisen saturaation käsitteen, jonka mukaan tekniikan ja erityisesti tiedonvälityksen kehityksen myötä olemme jatkuvan ja lisääntyvän sosiaalisen stimulaation kohteita. Saamme jatkuvasti niin paljon tietoa kaikkialta, ettei sen vaikutuksilta voi välttyä. Postmodernissa kulttuurissa on tarjolla valtavasti faktoja ja tärkeintä onkin pohtia kenen faktat milloinkin hyväksytään ja miksi. Tutkijat kilpailevat keskenään siitä, kenen ”totuutta” uskotaan ja ovat jatkuvan sosiaalisen neuvottelun alaisena. Postmodernissa maailmassa minuus ei myöskään ole selkeä pysyvä kokonaisuus vaan joustava käsite – ihminen on Gergenin mukaan sosiaalinen kameleontti, jolla yhdistää erilaisia identiteettejä ja käyttäytymismalleja kullekin tilanteelle sopivalla tavalla.


title: Kenneth J. Gergen

text: Toisin kuin kokeellisessa sosiaalipsykologiassa, Gergen piti tutkimuksen arvioinnin tärkeimpinä kriteereinä käyttökelpoisuutta ja keskustelun herättämistä. Tutkimuksen ei kuuluisi tavoitellakaan objektiivisuutta, sillä se on mahdotonta saavuttaa. Sen sijaan dialogisuus ja generatiivisuus tulisi ottaa hyvän tutkimuksen tavoitteiksi.


title: Kenneth J. Gergen

text: Gergen kirjoitti itsensä sosiaalipsykologian teoreettiseen keskusteluun vuonna 1973 julkaisemallaan artikkelilla sosiaalipsykologian tiedeluonteesta. Artikkelissaan Social Psychology as History hän väitti sosiaalipsykologisten 'lainalaisuuksien' ja säännönmukaisuuksien olevan historiallisesti muuttuvia ja sosiaalipsykologisen tiedon olevan luonteeltaan aktiivista eli muokkaavan tutkimiaan tutkimuskohteita sekä käsityksiä yhteiskunnasta..


title: Kenneth J. Gergen

text: Gergen on esittänyt kasvatuksellisten ja pedagogisten käytäntöjen rikastamiseksi sosiaalisen konstruktionismin teoriaan perustuvia periaatteita Jäljessä olevat periaatteet eivät perustu tajunnan ja todellisuus (tai yksilön ja maailman) väliselle erolle (tai niin sanotulle dualismille, vaan yksilön olemiselle maailmassa erilaisissa vuorovaikutussuhteissa ja -tilanteissa. Sosiaalisen konstruktionismin pedagogisissa sovellutuksissa korostetaan vuorovaikutussuhteita, ajatusten jakamista ja yhdessä tekemistä kuten monissa jaetun asiantuntijuuden malleissa (ks. ,).Toisin kuin opettajan tai muun asiantuntijan tai auktoriteetin yksinpuheluun perustuvassa pedagogiikassa, sosiaalisen konstruktionismin pohjalta kehitetyssä kasvatuksessa olennaista on kasvatustapahtuman osallisten keskustelu ja vuorovaikutus. Esimerkki tällaisesta lähestymistavasta on Paulo Freiren teoksessaan Sorrettujen pedagogiikka kehittämä dialoginen pedagogiikka.Yksilölliselle oppimiselle perustuvissa eristävissä (isolated) pedagogisissa malleissa tehdään yleensä ero opettajan ja oppilaan välille siten, että opettaja opettaa ja ohjaa sekä tietää ennalta sen, mitä oppilaan pitäisi oppia. Sosiaaliselle konstruktionismille perustuvissa ajattelutavoissa painotus on yhteistoiminnallisuudessa eli yhteistoiminnallisessa oppimisessa. Yhteinen opiskelu ja oppiminen tapahtuu niin opettajan ja oppilaiden kuin vertaisten välillä sekä erilaisten median välittämänä.Yksilölliseen oppimiseen ohjaavissa pedagogisissa ajattelu- ja menettelytavoissa oppijan suoritusta arvioidaan ennalta päätetyin kriteerein, jotka on yleensä kirjoitettu opetussuunnitelmiin tai niiden perusteisiin, tai muihin vastaaviin asiakirjoihin. Ongelmana on se, että näiden kriteerien ennaltamääräytyneisyys ja oppijakoisuus muodostaa keinotekoisen kuilun koulutiedon ja sitä ympäröiden kulttuurin välille. Siksi tarvitaan pedagogisia malleja, joissa huomioidaan opiskelun ja oppimisen tilannesidonnaisuus ja 'paikallistuneisuus'  sekä yhteisöllisyys ja sitoutuminen (ks. myös julkinen sosiologia, kriittinen pedagogiikka).


title: Kenneth J. Gergen

text: Gergen oli suorasanainen tutkija ja on herättänyt suurta keskustelua sosiaalipsykologian kentällä niin hänen suuresti kritisoiman kokeellisen sosiaalipsykologian edustajien kuin muiden konstruktionistien parissa. Gergen edustaa äärikonstruktionistista linjaa, jonka mukaan yksilötason prosesseja ja kokemuksia ei tulisi huomioida. Gergenin mukaan yksilön kokemusten sijaan tulisi keskittyä kulttuuristen kokemusten ja minuuden tutkimiseen. Gergen haastaa näkemyksillään perinteiset tutkimuskäytänteet ja samalla tieteen ja tiedon. Hänen mielestään vanhoja käytänteitä on muutettava ja valmiit yksiköt ja totuudet on kyseenalaistettava.


title: Kenneth J. Gergen

text: Äärikonstruktionismia on syytetty myös täydellisestä relativismista. Jos kaikki tieto on suhteellista ja subjektiivista, mitä järkeä on edes tutkia sitä? Gergen kuitenkin vastaa kritiikkiin toteamalla, että se jo itsessään edustaa dialogisuutta, mikä hänen mielestään on tutkimuksen tavoite.


title: Kuopion kauppakamari

text: Kuopion kauppakamari on elinkeinoelämän vaikuttaja-, asiantuntija-, edunvalvoja- ja kouluttajajärjestö. Se osallistuu yrityksiä koskevaan päätöksentekoon maakunnallisesti ja valtakunnan tasolla. Se on yksi Suomen 19 alueellisesta kauppakamarista, joiden yhteiselimenä toimii Keskuskauppakamari.


title: Kuopion kauppakamari

text: Kuopion kauppakamari on perustettu vuonna 1918. Jäseniä on noin 700. Kuopion kauppakamarin toimialueena on Pohjois-Savo sekä Heinäveden ja Joroisten kunnat Etelä-Savon maakunnasta. Kuopiossa sijaitsevan toimiston lisäksi jäseniä palvelevat Varkauden ja Ylä-Savon kauppakamariosastot. Kuopion kauppakamari otti vuoden 2014 alusta uudeksi nimekseen Kuopion alueen kauppakamari.


title: Kuopion kauppakamari

text: Toimitusjohtaja on Silja Huhtiniemi (2013–), jota edelsi Matti Niiranen (1997–2012).


title: Bernard Knowles

text: Bernard Knowles () oli brittiläinen elokuvaohjaaja ja elokuvaaja. Elokuvaajana hänet muistetaan parhaiten viidestä Alfred Hitchcockin elokuvasta 1935-1939 (muun muassa "39 askelta" ja "Nuori ja viaton"). Hänen tunnetuin ohjaustyönsä lienee The Beatlesien televisioelokuva Magical Mystery Tour (1967).


title: Bernard Knowles

text: Knowles aloitti apulaiskuvaajana ja valmistui 1928 elokuvaajaksi. 1935-1939 hän kuvasi kaikki Hitchcockin elokuvat "Nainen katoaa" -elokuvaa lukuun ottamatta. Knowles ryhtyi ohjaajaksi 1945 ja erikoistui ensin pukudraamoihin kuten "Paholaisen jousi" (1946) ja "Jassy". 1950-luvun puolivälissä hän siirtyi televisioon (muun muassa "Robin Hoodin seikkailut" (1955-1959)). Hänen viimeinen ohjaustyönsä oli Magical Mystery Tour (1967).


title: Bernard Knowles

text: Hän oli Oscar-ehdokkaana 1939 parhaasta värikuvauksesta elokuvassa "The Mikado".


title: Petšatniki

text:
Petšatniki () on Moskovan kaakkoiseen hallintopiirikuntaan kuuluva kunta ("raion") Moskvajoen varrella. Sen alue on 20,07 km² suuruinen ja siellä asuu 70 000 ihmistä. Vuonna 1995 Petšatnikiin avattiin Moskovan metron metroasema, joka kuuluu metrolinjaan 10 ("Ljublinsko-Dmitrovskaja", vaaleanvihreä väri).
8. syyskuuta 1999 kello 23:59:58 Petšatnikissa tapahtui terroristi-isku, jossa tuhoutui kaksi kerrostaloa Ulitsa Gurjanova -kadulla. Terrori-isku oli yksi Venäjän kerrostalopommi-iskujen sarjasta. Virallisten lähteiden mukaan Ulitsa Gurjanovan iskuissa kuoli 100 ihmistä ja loukkaantui 690. Paikalle rakennettiin kirkko ja pieni aukio muistoksi iskuista.


title: Jalkapallon A-sarjan kausi 1930

text: Jalkapallon A-sarjan kausi 1930 oli Palloliiton vuosikokouksessa 26. tammikuuta 1930 perustetun Mestaruussarjan (kaudet 1930–1935 A-sarja tai Suomen sarja) ensimmäinen kausi. Kauteen 1929 asti jalkapallon Suomen mestaruus oli ratkaistu cup-kilpailulla. Kaudella 1930 A-sarja pelattiin kevätkauden karsintaotteluiden jälkeen kahdeksan joukkueen yksinkertaisena sarjana.


title: Jalkapallon A-sarjan kausi 1930

text: A-sarjan voiton jakoivat tasapistein HIFK ja TPS, joten Suomen mestaruus ratkaistiin joukkueiden välisellä uusintaottelulla. Helsingin Pallokentällä 12. lokakuuta pelatun uusintaottelun ja ensimmäisen mestaruutensa voitti HIFK Holger Salinin ja Jarl Malmgrenin (3) maaleilla 4–1. Sarjassa viimeiseksi sijoittuneet IF Stjärnan ja ÅIFK putosivat B-sarjaan.


title: Jalkapallon A-sarjan kausi 1930

text: A-sarjan maalikuninkuuden kaudella 1930 jakoivat HIFK:n Holger Salin ja KIF:n Olof Strömsten 9 maalilla.


title: Jalkapallon A-sarjan kausi 1930

text: A-sarjaan osallistui kahdeksan joukkuetta, joista kuusi (HPS, HIFK, KIF, ViPS, TPS, VPS) suoraan piirien kevätkauden karsintaotteluiden perusteella ja kaksi (ÅIFK ja IF Stjärnan) jatkokarsinnan kautta.


title: Jalkapallon A-sarjan kausi 1930

text: HIFK:n ja TPS:n päädyttyä tasapisteisiin Suomen mestaruus ratkaistiin uusintaottelulla.


title: Jalkapallon A-sarjan kausi 1930

text: "HIFK voitti Suomen mestaruuden."


title: Eerik Härkäpää

text: Eerik Härkäpää eli Ericus Härkäpää toimi Viipurin piispana Juhana III:n nimittämänä vuodesta 1568 aina kuolemaansa 1578.


title: Eerik Härkäpää

text: Schmalkaldenin sodasta ja Wittenbergin yliopiston sulkemisesta huolimatta Turun tuomiokapituli lähetti keväällä 1547 kaksi uutta opiskelijaa Saksaan. Ericus Härkäpää ja Jacobus Teitti kirjoittautuivat Rostockin yliopistoon huhtikuussa 1547. Nuorukaisten opiskelun kustannukset jäivät kirkon itsensä kannettaviksi, sillä Kustaa Vaasa ei juurikaan piitannut siitä vastuusta, joka kirkon toimintaedellytysten kaventumisen vuoksi oli siirtynyt valtion kannettavaksi. Vaikka kuningas viime kädessä päättikin kirkkopolitiikan suunnasta, jäi asetettujen tavoitteiden toteuttaminen suurelta osalta kirkon harteille. Esimerkiksi Mikael Agricola jäi opiskeluaikanaan valtion tukea vaille. Ericus Härkäpäälle ja Jacobus Teitille Kustaa Vaasa myönsi kesäkuussa 1549 yhteensä 6 tynnyriä voita, 4 Lohjalta ja 2 Vihdistä. Vihdin ja Lohjan ylioppilasvoi oli tuolloin yhä kirkon hallinnassa, joten kuninkaan päätös vain kohdensi ylioppilasvoin käytön hallitsijan sopiviksi katsomille henkilöille.


title: Eerik Härkäpää

text: Nuorukaiset eivät valinneet Rostockia opintomatkansa ensimmäiseksi kohteeksi yliopiston tason houkuttelemina – tuo aika oli vielä edessäpäin – vaan olosuhteiden pakosta. Sodan sulkemaa Wittenbergiä kohden ei ollut hyödyllistä jatkaa matkaa, ja nuorukaiset jäivät Rostockiin odottamaan tilanteen selkiytymistä sekä opiskellakseen sikäläisessä yliopistossa odotuksen aikana.


title: Eerik Härkäpää

text: Kun Wittenbergin yliopisto 3. tammikuuta 1548 juhlallisesti avattiin jälleen käyttöön, alkoivat opiskelijat vähitellen palata sinne. Härkäpää ja Teitti saapuivat sinne seuraavan vuoden alussa, joskin Eerik Härkäpää merkittiin yliopiston matrikkeliin vasta 15.3.1550.


title: Eerik Härkäpää

text: Kustaa Vaasa oli vuosisadan puolivälissä valmis avokätisemmin tukemaan Wittenbergissä opiskelevia nuorukaisia. 1550 tai 1551 luettelossa mainitaan kaikkiaan 18 ruotsalaista opiskelijaa, jotka Wittenbergissä ollessaan saivat rahaa valtion kassasta. Heidän joukossaan olivat myös suomalaiset. Kustaa Vaasan päätökseen vaikutti ilmeisesti se, että kesällä 1549 Teitti teki matkan Tukholmaan pyytääkseen henkilökohtaisesti tukea itselleen ja Härkäpäälle.


title: Eerik Härkäpää

text: 1551 Härkäpää kävi Tukholmassa samalla asialla. Hänellä oli mukanaan Philipp Melanchthonin suosituskirje. Tämä kiitti 13.1.1551 päiväämässään kirjeessä (vastoin parempaa tietoaan) kuninkaan jalomielisyyttä kirkon ja kulttuurin tukemisessa. Kustaa Vaasan suhtautumisesta rahanpyyntöön ei ole tietoa. Maisteriksi Härkäpää valmistui 1551.


title: Eerik Härkäpää

text: Kotiin palattuaan Härkäpää hoiti Turun katedraalikoulun rehtorin virkaa vuodesta 1555. Henricus Jocobin palatessa Saksasta keväällä 1559, nimitettiin hänet tähän virkaan ja Härkäpää jäi nimityksen vuoksi vaille virallista asemaa. Hänen syrjäyttämiseen ei näytä olleen mitään erityistä syytä. Nähtävästi nimityksessä noudatettiin tapaa, jonka mukaan rehtorina toimi joku hiljan Saksasta palanneista maistereista. Samalla tavoin oli Paavali Juusteen syrjäyttänyt häntä vanhemman Agricolan vastoin tämän tahtoa.


title: Eerik Härkäpää

text: Härkäpää palasi rehtorin toimeen, mutta joutui uudelleen erotetuksi. Kotimaahan palannut Finno nimitettiin 1568 Turun katedraalikoulun rehtoriksi ja hän syrjäytti tuolloin entisen opettajansa Härkäpään. Härkäpää itse mainitsi syyksi uudistusmielisyytensä. Hän näet oli alkanut opettaa kreikkaa nuorisolle, mitä konservatiivit eivät ainoastaan pitäneet hyödyttömänä, vaan myös vaarallisena. Kreikan kielen opiskeluun ei Eerik XIV:n aikana kouluissa yleensä kannustettu. Vaikeiden ja oppilaille yleensä hyödyttömien aineiden opettamisen katsottiin liiaksi rasittavan koulunuorisoa. Vaativampiin opintoihin tuli paneutua yksityisen ohjaajan tuella. Juhana-herttuan omaksuma erilainen linja heijasteli herttuan humanistisia ihanteita. Itse Härkäpää oli kolmen vuoden ajan opiskellut kreikkaa ja hepreaa Wittenbergissä, voidakseen paremmin tutkia vanhan testamentin profeettakirjoja.


title: Eerik Härkäpää

text: Härkäpää joutui Erik XIV:n erottamaksi Turun katedraalikoulun rehtorin virasta. Syynä saattoi olla Härkäpään halu olla mieliksi Juhana-herttualle, joka harrasti vanhoja kreikkalaisten kirkkoisien kirjoituksia. Kun Eerik kukistui, nimitti Juhana III Härkäpään Viipurin piispaksi. Piispanistuin oli ollut neljä vuotta täyttämättä Canutus Johanneksen kuoltua 1564.


title: Eerik Härkäpää

text: Piispana Eerik Härkäpää ryhtyi tarmokkaasti korjaamaan havaitsemiaan epäkohtia, uudistamaan kirkkopitäjien jakoa ja hiippakuntahallintoa. Lisäksi hän huolehti Viipurin tuomiokirkon kunnostamisesta 1570-luvulla.


title: Batticaloa

text: Batticaloa (, ) on kaupunki Sri Lankan itäisessä provinssissa. Kaupungin arvioitu asukasluku vuonna 2001 oli 486 447. Kaupungin lähistöllä tapahtui noin 180 ihmistä vaatinut verilöyly vuonna 1990. Syyskuussa 2010 kaupungin lähistöllä sattui räjähdeonnettomuus, jossa kuoli yli 20 ihmistä.


title: Georgia (vuoden 1995 elokuva)

text: Georgia on Ulu Grosbardin ohjaama yhdysvaltalainen independent-elokuva vuodelta 1995. Elokuva kertoo Sadiesta, joka etsii laulajasiskoaan Georgiaa. Pääosia näyttelevät Jennifer Jason Leigh ja Mare Winningham.


title: To-Mera

text: To-Mera on progressiivinen metalliyhtye, joka on kotoisin Englannin Oxfordshirestä. Yhtyeen omaleimainen musiikki yhdistelee eri metallimusiikin tyylilajien elementtejä jazziin.


title: To-Mera

text: Erottuaan Without Face -yhtyeestä laulaja Julie Kiss halusi aloittaa uuden yhtyeen. Hän ja basisti Lee Barret perustivat yhtyeen, jonka nimeksi valittiin vanha Egyptiä tarkoittava sana "To-Mera". He kutsuivat mukaan unkarilaisen Akos Pirisin soittamaan rumpuja. Kitaristi Tom Maclean löysi tiensä yhtyeeseen onnenpotkun kautta – hän tapasi Kissin Dillinger Escape Planin konsertissa ja tunnisti hänet Without Facen laulajaksi. Kiss kutsui hänet yhtyeeseen, kun kävi ilmi, että heidän musiikkimakunsa ovat samanlaiset. Tällä kokoonpanolla To-Mera nauhoitti ensimmäisen demonsa. Hieman demon nauhoittamisen jälkeen yhtyeeseen löydettiin myös kosketinsoittaja Hugo Sheppard.


title: To-Mera

text: Demon avulla yhtye onnistui solmimaan sopimuksen Candlelight Recordsin kanssa. Debyyttialbumi "Transcendental" julkaistiin lokakuussa 2006. Myöhemmin Pirisi jätti yhtyeen, ja hänen tilalleen löydettiin Paul Westwood. Albumin siivittäminä To-Mera pääsi esiintymään isojen yhtyeiden, Emperorin, Dream Theaterin ja Fates Warningin kanssa. Vuonna 2007 myös Sheppard ilmoitti lähtevänsä yhtyeen. Hänen tilalleen värvättiin Haken-yhtyeen Richard Henshall, jota kutsuttiin hänen lempinimellään Hen.


title: To-Mera

text: Uudella kokoonpanolla To-Mera äänitti ja julkaisi toisen studioalbuminsa "Delusions" helmikuussa 2008. Julkaisun jälkeen Barret, yhtyeen perustajajäsen, jätti To-Meran. Mark Harrington liittyi yhtyeeseen Barrettin jättämälle paikalle. Yhtye mainosti albumiaan Euroopankiertueella, jossa he soittivat Pain of Salvationin kanssa. Vuoden 2009 alussa To-Mera erosi Candlelight Recordsista. Yhtyeen seuraava julkaisu "Earthbound"-EP ilmestyi omakustanteena.


title: Kulosuonmäen kaivos

text: Kulosuonmäen rautakaivos toimi Karkkilassa vuosina 1817–1888. Paikalla ollut rautamalmiesiintymä löytyi 1811, ja vuonna 1817 hovioikeuden ylimääräinen kanslisti Arvid Henrik Bökman ja Fiskarsin ruukin entinen johtaja Johan Jacob Dreilick aloittivat malmin louhinnan kaivoksessa. He perustivat 1820 Högforsin ruukin, jossa malmista alettiin valmistaa takkirautaa vuonna 1823 valmistuneessa masuunissa. Ruukissa aloitettiin myös valutuotteiden kuten patojen valmistus.


title: Kulosuonmäen kaivos

text: Kaivoksen malmi oli suhteellisen köyhää (pitoisuus 27–30 %), ja sen titaanipitoisuus teki siitä vaikeasti sulatettavaa. Malmia louhittiin aluksi kahdesta ja 1830-luvulla jo kolmesta kuilusta, joista merkittävin oli ns. "Aleksanterin kaivos". Vuonna 1824 kaivos tuotti 84 % Suomen rautamalmista (noin 349 tonnia), ja 1830-luvun alussa malmin tuotanto oli keskimäärin 265 tonnia vuodessa.


title: Kulosuonmäen kaivos

text: Vuonna 1836 kapteeni Joseph Bremer osti Högforsin ruukin ja Kulosuonmäen kaivoksen. Vanhat kaivannot hylättiin näihin aikoihin malmin ehtymisen vuoksi, ja louhintaa jatkettiin 1837 avatusta ns. uudesta kaivoksesta ja 1840-luvulla avatuista Läntisestä ja Uudesta läntisestä kaivoksesta. Näistä kahdesta jälkimmäisestä oli yhteys vanhaan Aleksanterin kaivokseen, jonka kautta malmi nostettiin maan pinnalle.


title: Kulosuonmäen kaivos

text: Vuonna 1853 perustettu Högforsin putlaus- ja valssilaitos mahdollisti myös takomiskelpoisen kankiraudan valmistamisen rautamalmista putlaamalla. Kaivoksen malmintuotanto kasvoi niin, että se oli suurimmillaan noin 850 tonnia vuodessa vuonna 1860. Näihin aikoihin kuitenkin järvimalmi ja parempilaatuinen ruotsalainen rautamalmi alkoivat syrjäyttää kotimaista vuorimalmia. Högforsin ruukki alkoi käyttää pääasiassa järvimalmia omassa raudanvalmistuksessaan, mutta myös Kulosuonmäen malmia käytettiin aina 1880-luvulle saakka. Kaivoksesta louhittiin sen toiminta-aikana vuosina 1817–1888 yhteensä 25 160 tonnia rautamalmia. Kaivoksessa työskenteli keskimäärin 15 miestä.


title: Kulosuonmäen kaivos

text: Nykyisin Kulosuonmäen kaivoksesta on jäljellä vain veden täyttämät noin 90 metriä syvät kaivoskuilut sekä jätekivikasat. Entinen kaivos sijaitsee Valtatie 2:n varrella noin 8 kilometriä Karkkilasta Poriin päin. Paikalla sijaitsee kaivoksen muistolaatta.


title: Jarno Paalasmaa

text: Jarno Paalasmaa (s. 1972) on kasvatusvaikuttaja, tietokirjailija ja historian opettaja. Hän on toiminut Steinerkasvatuksen liiton (2009 - 2012) ja sen edeltäjän Steinerpedagogiikan seuran (2007 - 2009) puheenjohtajana. Hän työskenteli myös Opetushallituksen opetussuunnitelman perusteita laativan työryhmän jäsenenä. Paalasmaa on toiminut pitkään steinerkoulun opettajana sekä luokanopettajan että aineenopettajan tehtävissä. Hän toimii Vantaan seudun steinerkoulun historian ja yhteiskuntaopin opettajana sekä aikuiskouluttajana Snellman-korkeakoulussa. Paalasmaa on kirjoittanut Opettaja-lehteen säännöllisesti kirja-arvosteluja vuodesta 1997 lähtien.


title: Jarno Paalasmaa

text: Hän toimittaa myös Steinerkasvatus-lehteä. Paalasmaa käsittelee useissa kirjoituksissaan ajankohtaisia kouluelämän kysymyksiä, tunnekasvatusta, ihmiskäsitystä, sivistystä ja arvoja.


title: Jarno Paalasmaa

text: Paalasmaa on kasvatustieteen maisteri ja väitöskirjatutkija Tampereen yliopistossa. Hänellä on sekä historian aineopettajan, peruskoulun luokanopettajan että steinerkoulun luokanopettajan koulutus.


title: Jarno Paalasmaa

text: Maailman Parhaat kasvatusajatukset -kirjassa Paalasmaa tuo esiin humanistisen kasvatusajattelun ydintä kasvatuksen historiaan ja filosofiaan perustuen. Yle Areenaan tehdyssä Podcast-sarjassa Kasvatusviisautta kiireisille hän soveltaa kasvatuksen klassikkojen oivalluksia myös kotikasvatuksen käytäntöihin.


title: Oskar Homolka

text: Oskar Homolka, usein myös Oscar Homolka,(12. elokuuta 1898 Wien, Itävalta-Unkari – 27. tammikuuta 1978 Sussex, Englanti, Yhdistynyt kuningaskunta) oli itävaltalais-brittiläinen näyttelijä, joka loi näyttelijänuran Saksassa, Britanniassa ja Yhdysvalloissa. Homolkan parhaimpia roolisuorituksia oli sabotööri Verloc Alfred Hitchcockin "Sabotaasissa".


title: Oskar Homolka

text: Homolka oli ehdolla parhaan miessivuosan Oscar-palkinnon saajaksi roolistaan elokuvassa "Muistojeni äiti" (1948).


title: Oskar Homolka

text: Homolkan synnyinvuodeksi on vuoden 1898 lisäksi esitetty vuosia 1901 ja 1903. Hän opiskeli draamaa Wienissä ja palveli ensimmäisen maailmansodan aikana Itävallan armeijassa.


title: Oskar Homolka

text: Oskar Homolka oli naimisissa neljä kertaa:


title: Oskar Homolka

text: Homolka kuoli keuhkokuumeeseen.


title: Oskar Homolka

text: Homolka aloitti näyttelijänuransa Wienin teattereissa ennen kuin siirtyi Saksaan 1918. Saksassa hän kuului 10 vuotta Max Reinhardtin näyttelijäseurueeseen. Elokuvauransa Homolka aloitti 1926 elokuvassa "Die Abenteuer eines Zehnmarkscheins". Hitlerin noustua valtaan Homolka siirtyi 1933 Pariisin kautta Lontooseen. Kolme vuotta myöhemmin hän muutti Yhdysvaltoihin.


title: Oskar Homolka

text: Homolka näytteli Yhdysvalloissa 14 vuotta pääasiassa eurooppalaisia lurjuksia, joiden rooleihin hänen vahva aksenttinsa ja tuuheat kulmakarvansa amerikkalaisten mielestä sopivat hyvin. Hänen yksi harvoja komediarooleja oli Howard Hawksin elokuvassa "Jään tänne yöksi" (1941).


title: Oskar Homolka

text: 1950-luvun alusta alkaen Homolka alkoi näytellä myös Yhdysvaltojen ulkopuolella, kunnes lopulta 1960-luvun puolivälissä asettui Englantiin. Englannissa hän erikoistui jälleen ulkomaalaisten konnien rooleihin.


title: Lahden Palloseura

text: Lahden Palloseura (LaPS) oli lahtelainen jalkapalloseura.


title: Lahden Palloseura

text: LaPSin joukkue pelasi Suomen toiseksi korkeimmalla sarjatasolla Suomensarjassa kausina 1967–1970. Kaudella 1967 se jakoi 31 pisteellään sarjan itälohkon kärkipaikan Helsingin Ponnistuksen kanssa, mutta hävisi uusintaottelun lohkovoitosta maalein 5–3 jatkoajan jälkeen. Ponnistus pääsi nousukarsintoihin ja nousi SM-sarjaan. 1970-luvun alun sarjauudistuksen jälkeen LaPSin sarjatasoja olivat I divisioona kaudella 1975 ja II divisioona kausina 1973–1974, 1976–1978 ja 1980–1982.


title: Lahden Palloseura

text: LaPSissa pelasi useita Lahden Reippaan SM-sarjajoukkueessa ja Suomen maajoukkueessa esiintyneitä pelaajia kuten Raimo Hukka, Keijo Hurri, Timo Kautonen, Pekka Kosonen, Olavi Litmanen ja Ismo Niskakoski.


title: Kshatriyat

text: Kshatriya on yksi neljästä hindulaisuuden varnasta eli pääkastista. Kasti on pääkasteista toiseksi ylin, sen muodostavat sotilaat ja aateliset. Kshatriyat suojelevat yhteiskuntaa ja pitävät järjestystä yllä.


title: Marttilan Murto

text: Marttilan Murto on Marttilassa Varsinais-Suomessa toimiva, vuonna 1906 perustettu urheilun yleisseura, jonka pääurheilumuodot ovat hiihto, yleisurheilu ja palloilu. Seurassa on noin 700 jäsentä, mikä tarkoittaa sitä, että joka kolmas marttilalainen on seuran jäsen. Murto on paikkakunnan ainoa urheiluseura.


title: Emanuelintyyli

text: Emanuelintyyli eli manoeltyyli on portugalilainen rakennus- ja koristetyyli, jossa on aineksia gotiikasta ja renessanssista. Tyylin edustajia olivat esimerkiksi Diogo ja Francisco de Arruda. Tyyli on nimetty 1495–1521 hallinneen kuningas Emanuel Suuren mukaan. Hänestä käytetään myös nimimuotoa Manoel Suuri. Emanuelintyylin espanjalainen vastine on platereskityyli.


title: Juuso Honka

text: Juuso Honka (s. 11. maaliskuuta 1990 Turku) on suomalainen jääkiekkoilija, joka pelaa Mestis-joukkue TuTossa. Isokokoisen Hongan vahvuuksiin kuuluu ulottuvuus, kaksinkamppailut, röyhkeys ja energisyys. Hänen heikkouksiin kuuluu pelinlukutaito, ajoittainen kiekon liikahautominen ja kiekonkatsominen pelin sijasta.


title: Juuso Honka

text: Laitahyökkääjänä pelaava Honka on Turun Palloseuran kasvatti. Hän voitti B-nuorten SM-hopeaa vuonna 2007. Honka siirtyi Hämeenlinnan Pallokerhoon kaudeksi 2007–2008 ja voitti myös siellä B-nuorten hopeaa keväällä 2008. Kausina 2008–2009 ja 2009–2010 Honka pelasi yhteensä viisi Mestis-ottelua alle 20-vuotiaiden maajoukkueessa tehopistein 1+1=2.


title: Juuso Honka

text: Honka teki SM-liigadebyyttinsä kauden 2010–2011 avauskierroksella 16. syyskuuta 2010 vieraissa kasvattajaseuraansa TPS:ää vastaan. Hän sai ottelussa jääaikaa 7.42 minuuttia. Seuraavassa ottelussa 17. syyskuuta 2010 Honka teki SM-liigauransa ensimmäisen maalin kotiavauksessa Tampereen Ilvestä vastaan. Hänet palkittiin ottelun "Ilta-Sanomien" kahden tähden tähtipelaajana. Yhteensä Honka pelasi kauden aikana SM-liigassa 28 runkosarjaottelua tehden neljä maalia sekä kaksi playoff-ottelua tehopistein 1+1=2. Hän kuului HPK:n kauden suurimpiin yllättäjiin ja oli kevään 2011 pudotuspeleissä joukkueen parhaita hyökkääjiä. Hän pelasi myös kolme ottelua lainalla Mestis-joukkue Lempäälän Kisassa.


title: Juuso Honka

text: Helmikuussa 2011 Honka teki kaksivuotisen jatkosopimuksen HPK:n kanssa. Hän pelasi kaudella 2011–2012 kuitenkin vain kuusi ottelua loukkaantumisten takia ja ne pilasivat Hongalta myös koko kauden 2012–2013. Kauden 2013–2014 kynnyksellä hän siirtyi vuoden mittaisella sopimuksella sarjatasoa alemmas TuToon.


title: Juuso Honka

text: Honka on pelannut viisi nuorten ja 11 poikien maaottelua.


title: Tommi Virtanen

text: Tommi Virtanen (s. 4. maaliskuuta 1989 Turku) on suomalainen jääkiekkomaalivahti. Virtasen nykyinen seura on Lyon Lions, joka pelaa Ranskan pääsarjatasolla.


title: Tilastoviranomainen

text: Tilastoviranomainen on valtion virasto, joka huolehtii yhteiskuntaoloja kuvaavien tilastojen laatimisesta kansalaisten ja yhteisöjen käyttöön. Tällaisen viranomaisen tehtävänä on varmistaa tilastotiedon saanti yhteiskunnan päätöksenteon ja suunnittelun pohjaksi sekä toteuttaa kansainväliseen tilastoyhteistyöhön liittyvät velvoitteet, kuten esimerkiksi Euroopan unionin tilastoviranomaisen Eurostatin asettamat vaatimukset.


title: Tilastoviranomainen

text: Suomessa tilastolaissa määritellään neljä tilastoviranomaista. Niillä on oikeus kerätä tietoja tilastotarkoituksiin laissa säädetyn tiedonantovelvollisuuden perusteella.


title: Tilastoviranomainen

text: Tilastokeskus määritellään laissa "valtion tilastotoimen yleisviranomaiseksi", jonka tehtävänä on johtaa ja kehittää valtion tilastotointa. Tilastokeskus laatii noin kolme neljäsosaa virallisista tilastoista.


title: Tilastoviranomainen

text: Tilastolaissa määritellään myös "muut tilastoja laativat valtion viranomaiset", jotka laativat toimialaansa koskevia tilastoja hallussaan olevista, muihin tarkoituksiin kerätyistä tiedoista taikka vapaaehtoisuuden perusteella tilastotarkoitukseen kerätyistä tiedoista.Suomessa on lisäksi muita tilastontuottajia, jotka eivät ole laissa määriteltyjä tilastoviranomaisia, mutta jotka kuitenkin tuottavat Suomen virallista tilastoa.


title: Tilastoviranomainen

text: Lisäksi Suomen Pankki on osana Euroopan keskuspankkijärjestelmää tilastoviranomainen, mutta Suomen valtion tilastotoimessa sillä ei ole tilastoviranomaisasemaa.


title: Mäkivyö

text: Mäkivyö on vetoeläimen, ratsun tai kantojuhdan lautasten ympäri kulkeva hihna, joka helpottaa hidastamista tai alamäessä kulkemista. Se voi myös vakauttaa selässä kannettavan kuorman.


title: Mäkivyö

text:
Mäkivyö auttaa valjastettuna kuormaa vetävää eläintä hidastamaan ja hallitsemaan ajoneuvon eteenpäin suuntautuvaa liikettä. Eläinvetoisissa kulkuneuvoissa on joko aisapari tai yksittäinen keskiaisa. Kummatkin ovat ajoneuvon suuntaisia ja noin eläimen pituisia. Aisaparin välissä eläimen valjaisiin voi kuulua mäkivyö, joka kiinnittyy edestä aisoihin. Eläimen hidastaessa ajoneuvo jatkaa liikettään, jolloin aisat painavat mäkivyön eläimen lautasia vasten, mikä jarruttaa ajoneuvoa. Keskiaisallista ajoneuvoa vetää useimmiten aisan vierille valjastettu eläinpari – tällaisessa valjastuksessa mäkivyö toimii samoin ja kiinnittyy aisan etuosaan joko suoraan tai läinten länkien kautta. Monieläimisissä valjakoissa johtoeläimet ovat aisojen edessä eivätkä voi siis jarruttaa, mutta ne voidaan joskus valjastaa mäkivöin näön vuoksi.
Mäkivyö voidaan jättää pois, mikäli eläimen ei tarvitse jarruttaa. Esimerkiksi raviurheilussa käytettävien hyvin kevyiden rattaiden tai kaunoajossa käytettävien kevyiden kärrien kanssa ajoneuvon ja matkustajan paino on niin pieni, että hevonen voi jarruttaa pelkkien mahavyön ja häntävyön avulla. Mäkivyö voidaan jättää pois myös mikäli ajoneuvossa itsessään on riittävä jarrutuslaite; tällaisia ajoneuvoja ovat esimerkiksi suuremmat vaunut ja uudenaikaiset levyjarrulliset ajoneuvot. Mäkivyötä ei myöskään tarvita sellaisten raahattavien kuormien tai laitteiden kanssa, jotka eivät voi liikkua itsestään; tällaisia ovat esimerkiksi aura tai pitkän köyden kanssa vedettävä kanaalilaiva.


title: Mäkivyö

text: Entisaikaan saatettiin käyttää ylimääräisiä eläimiä nimenomaan jarruttamaan raskasta kuormaa jyrkissä alamäissä. Jarrueläimet valjastettiin mäkivöin kuorman taakse. Erillisiä jarrueläimiä käytetään yhä oltaessa tukkimetsällä hyvin jyrkässä maastossa.


title: Mäkivyö

text: Mäkivyötä ei yleensä käytetä ikeeseen valjastetuilla vetohärillä, koska jarrutukseen riittää ikeen tyypistä riippuen iestä tai mahavyötä vasten painaminen.


title: Mäkivyö

text: Kevyiden aisallisten ajoneuvojen kanssa voidaan valjaisiin lisätä joskus "valemäkivyö" varsinaisen mäkivyön sijaan. Valemäkivyö on poikkisuuntainen hihna, joka kiinnitetään aisojen väliin eläimen taakse. Eläimen hidastaessa tai alamäessä kuljettaessa ajoneuvo painuu eteenpäin, jolloin valemäkivyö painuu eläimen lautasia vasten, jolloin eläin voi hidastaa ajoneuvoa. Valemäkivyötä voidaan käyttää lähinnä hyvin koulutettujen ja rauhallisten eläinten kanssa, koska jos eläin nousee takajaloilleen tai kaatuu, valemäkivyö voi jäädä sen selän päälle. Valemäkivyötä käytetään joskus mäkivyön sijaan, jotta eläimen lautaset eivät jäisi mäkivyön taakse osittain piiloon.


title: Mäkivyö

text: Sekä kuorma- että ratsueläimillä voidaan käyttää mäkivyötä rintavyön kanssa.


title: Mäkivyö

text: Mäkivyötä voidaan käyttää vakauttamaan kuormahevosen tai muun kantojuhdan kuormasatulaa. Mäkivyö estää tällöin satulaa liukumasta eteenpäin erityisesti alamäkeen kuljettaessa. Lisäksi voidaan käyttää häntävyötä antamaan lisävakautta.


title: Mäkivyö

text: Mäkivyötä käytetään joskus ratsueläimillä - erityisesti muuleilla - samaan tapaan kuin kuormaeläimillä. Muuleilla on usein matala säkä ja tasaisempi selkä kuin hevosilla, minkä vuoksi satula voi helposti liukua alamäessä eteen. Ratsueläimillä käytetään mäkivyön sijaan yleensä häntävyötä.


title: Mäkivyö

text: Vetoeläimiä koulutetaan yleensä mäkivyöllisillä valjailla ennen ajoneuvon eteen valjastamista.


title: Turo Asplund

text: Turo Asplund (s. 8. kesäkuuta 1985 Jyväskylä) on suomalainen jääkiekkoilija, joka pelaa SM-liigajoukkue Mikkelin Jukureissa. Hän toimii joukkueen varakapteenina. Asplund on pelipaikaltaan keskushyökkääjä. Elite Prospects -sivuston mukaan hän on pelityyliltään kahden suunnan sentteri, joka ei ole taitotasoltaan joukkueensa kärkeä, mutta osaa tarvittaessa nostaa hyökkäyspelaamisen tasoaan. Asplund on myös hyvä laitaväännöissä ja kiekonriistoissa.


title: Turo Asplund

text: 5-vuotiaana jääkiekon aloittanut Asplund on JYPin kasvatti. Hän voitti C-nuorten SM-pronssia vuonna 2000, B-nuorten SM-hopeaa vuonna 2002 sekä A-nuorten suomenmestaruuden vuonna 2006, SM-hopeaa vuonna 2004 ja SM-pronssia vuonna 2005. Viimeisellä A-juniorikaudellaan 2005–2006 Asplund oli JYPin toiseksi paras pistemies runkosarjassa Eero Hyvärisen kanssa tehoilla 9+17=26. Kevään 2006 pudotuspeleissä hän oli suomenmestaruuden voittaneen joukkueen paras pistemies ja maalintekijä tehoilla 7+6=13.


title: Turo Asplund

text: Kesällä 2006 Asplund harjoitteli JYPin SM-liigajoukkueen kanssa, mutta hän siirtyi kaudeksi 2006–2007 Mestis-joukkue Mikkelin Jukureihin. Asplundin tulokaskausi toi 44 runkosarjaottelussa tehot 11+14=25 ja kymmenessä playoff-ottelussa tehot 1+2=3. Hän voitti kauden päätteeksi Mestis-hopeaa ja pelasi myös neljä ottelua SM-liigan tasonmittauksessa. Toinen Mestis-kausi 2007–2008 Asplundilla alkoi varsin nihkeästi, mutta hän nousi loppukaudesta kuitenkin Jukureiden kenties parhaaksi sentteriksi. Kaudella 2008–2009 Asplund teki Mestiksen yhden kauden piste-ennätyksensä tehoilla 9+26=35, joilla hän voitti Jukureiden sisäisen piste- ja syöttöpörssin.


title: Turo Asplund

text: Kaudeksi 2009–2010 Asplund siirtyi kolmivuotisella sopimuksella D Teamiin. Hän pelasi loukkaantumisen takia vain 14 runkosarjaottelua Mestiksessä. Asplund debytoi kauden aikana myös JYPin SM-liigajoukkueessa, jossa hän pelasi viisi ottelua jääden niissä ilman tehopisteitä. Kaudella 2010–2011 Asplund pelasi ensimmäisen täyden kauden SM-liigassa tehden 34 runkosarjaottelussa tehot 2+2=4, kuten myös kevään 2011 pudotuspelien kymmenessä ottelussa. Hänen liigauransa avausmaali syntyi 16. lokakuuta 2010 vieraissa Turun Palloseuraa vastaan. Asplund pelasi JYPissä täysammattilaisena joulukuusta 2011 alkaen ja vakiinnutti paikkansa joukkueen kokoonpanossa; varsinkin Jussi Makkosen ja Vili Sopasen lähdön jälkeen Asplundin peliaika lisääntyi. Hän voitti JYPin sisäisen tehotilaston kevään 2011 pudotuspeleissä lukemalla +9. Helmikuussa 2011 Asplund teki vuoden mittaisen jatkosopimuksen joukkueen kanssa.


title: Turo Asplund

text: Onnistuneen edelliskauden jälkeen Asplundiin kohdistui suuremmat odotukset kaudelle 2011–2012. Hänen ympärilleen yritettiin rakentaa kauden mittaan kentällistä, mutta jäi loppukaudesta ilman peliaikaa, eikä Asplund esiintynyt pudotuspeleissä. Hän voitti kuitenkin kauden päätteeksi Suomenmestaruuden. Asplund pelasi kauden aikana myös yhdeksän ottelua JYP-Akatemiassa (ent. D Team). Kaudeksi 2012–2013 hän palasi Jukureihin. Asplund jakoi tehoilla 13+25=38 joukkueen sisäisen pistepörssin voiton Mika Partasen kanssa ja sisäisen syöttöpörssin voiton Pasi Järvisen kanssa. Hänen teholukemansa +21 oli koko Mestiksen runkosarjan paras, mutta tehopelaajalla myönnettävä Jari Hirsimäki -palkinto meni kuitenkin Asplund kanssa tehotilaston kärkisijan jakaneelle TuTon Marlo Koposelle. Asplund voitti tehoilla 3+14=17 koko kevään 2013 pudotuspelien piste- ja syöttöpörssin. Hän voitti niiden päätteeksi Mestiksen-mestaruuden ja palkittiin pudotuspelien arvokkaimpana pelaajana Håkan Hjerpe -palkinnolla. Asplund teki Jukurien kanssa vuoden mittaisen jatkosopimuksen joulukuussa 2012.


title: Turo Asplund

text: Asplund ei jatkanut sopimuksestaan huolimatta Jukureissa, vaan hän siirtyi kaksivuotisella sopimuksella Tampereen Ilvekseen kaudeksi 2013–2014. Asplund pelasi kautensa kärkiketjujen sentterinä ja oli tehoilla 12+20=32 joukkueen neljänneksi paras pistemies. Hän oli myös joukkueen kauden kaikki 60 runkosarjaottelua pelannut pelaaja. Kaudeksi 2015–2016 Asplund siirtyi kaksivuotisella sopimuksella Rauman Lukkoon, jota valmensi hänelle JYPistä tuttu Risto Dufva. Asplund oli kevään 2016 pudotuspeleissä joukkueen paras maalintekijä tehtyään viidessä puolivälieräottelussa kaksi osumaa.


title: Turo Asplund

text: Kaudeksi 2016–2017 Asplund palasi vuoden mittaisella sopimuksella SM-liigaan nostettuun Mikkelin Jukureihin. Joukkueeseen Lukosta siirtyi myös päävalmentaja Risto Dufva. Asplund nimettiin Jukureiden varakapteeniksi. Hän otti kauden aikana eniten aloituksia (1237) koko SM-liigassa. Joulukuussa 2016 Asplund teki Jukureiden kanssa vuoden mittaisen jatkosopimuksen. Kaudella 2017–2018 hän oli loukkaantumisen vuoksi sivussa lokakuusta joulukuuhun, mutta Asplund oli tehoilla 11+17=28 kuitenkin Jukureiden neljänneksi paras pistemies. Maaliskuussa 2018 hän teki joukkueen kanssa vuoden mittaisen jatkosopimuksen.


title: Turo Asplund

text: Asplund on pelannut Suomen A-maajoukkueessa neljä ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 7. huhtikuuta 2016 Porissa Slovakiaa vastaan. Asplund sai ottelussa syöttöpisteen kakkossyöttäjänä Suomen 3-2-voittomaaliin, jonka teki ylivoimalla Jesse Virtanen.


title: Turo Asplund

text: Asplund harrasti lapsena myös 14-vuotiaaksi asti jalkapalloa ja 12-vuotiaaksi asti koripalloa.


title: Marja Björk

text: Marja Björk (s. 1958 Lieksa) on suomalainen kirjailija. Koulutukseltaan Björk on oikeustieteen kandidaatti. Vuonna 2016 Björk palkittiin Lieksan taidepalkinnolla.


title: Marja Björk

text: Björkin romaanien aiheina ovat olleet lapsen hyväksikäyttö ("Posliini", 2008), keski-ikäisten parisuhteen kuvaus ("Puuma", 2010) ja suuren muuton aikana tehdaspaikkakunnalla kasvaneen tytön tarina ("Prole", 2012).


title: Marja Björk

text: Björkin neljäs romaani "Poika" oli vuoden 2013 Finlandia Junior -palkintoehdokas. Se palkittiin vuoden 2014 Nuori Aleksis -palkinnolla. Teos perustuu Björkin transsukupuolisen lapsen kokemuksiin. Syksyllä 2014 ilmestyi Björkin viides romaani "Mustalaisäidin kehtolaulu", joka kuvaa romaninaisten elämää. Björkin kuudes romaani "Lainaa vain" on kertomus 1990-luvun alun Lama-Suomesta.


title: Marja Björk

text: Lieksasta kotoisin oleva Björk on asunut pääkaupunkiseudulla vuodesta 1993 ja Helsingin Kalliossa vuodesta 2000. Hän kirjoittaa kakkoskodissaan Lieksan Jongunjoella. Björk on naimisissa ja hänellä on kaksi aikuista lasta.


title: Ehdollepano

text: Ehdollepano eli virkaehdotus on eräiden virkojen ja toimien täyttämisessä käytettävä menettely. Siihen osallistuu ainakin kaksi eriasteista viranomaista. Ehdollepanon tekee nimittävää viranomaista alempi viranomainen esittämällä ketkä hakijoista ovat sen käsityksen mukaan ansioituneimpia. Ehdollepanossa asetetaan tavallisesti kolme hakijaa pätevyysjärjestykseen säädöksissä määrättyjen perusteiden mukaisesti. Nimittävän viranomaisen ei ole pakko valita virkaan tai toimeen ensimmäiselle sijalle asetettua, vaan se voi valita jonkun muunkin ehdollepannuista edellyttäen, että tämä täyttää kelpoisuusvaatimukset. Hakijoilla on oikeus valittaa ehdollepanosta.


title: Ehdollepano

text: Virkanimitys voi olla suora, jolloin sen tekee viran tai toimen haettavaksi julistanut viranomainen. Kun nimitysprosessiin osallistuu ainakin kaksi eriasteista viranomaista, tehdään joko ehdollepano tai virkaesitys, jossa nimitettäväksi ehdotetaan vain yhtä henkilöä.


title: Nashvillen taistelu

text: Nashvillen taistelu oli Yhdysvaltain sisällissotaan kuulunut taistelu. Se käytiin 15. – 16. joulukuuta 1864 etelävaltioiden ja pohjoisvaltioiden joukkojen välillä. Pohjoisvaltioiden joukkoja komensi kenraali George H. Thomas ja etelävaltioiden kenraali John Bell Hood. Pohjoisvaltiot voittivat taistelun.


title: Nashvillen taistelu

text: Kenraali William Tecumseh Sherman oli hyökännyt keväällä 1864 Tennesseestä Atlantaa kohti. Hän valtasi kaupungin syyskuussa. Sherman ei kuitenkaan pystynyt tuhoamaan alueella operoinutta etelävaltioiden armeijaa, jota johti Hood. Shermanin yhteydet tukialueelle pohjoiseen olivat pitkät ja niiden suojaaminen vaati paljon joukkoja. Shermanin tilanne muuttui huonommaksi, kun Hood päätti hylätä kaikki logistiset käsitykset, luikahti Shermanin selustaan ja lähti etenemään luoteeseen kohti Chattanoogaa. Jonkun aikaa Sherman seurasi Hoodia pohjoiseen, mutta lopulta hän irrotti joukoistaan Cumberlandin armeijan Hoodin seuraamiseksi. Cumberlandin armeijaan kuului 62 000 miestä ja sitä komensi kenraali Thomas.


title: Nashvillen taistelu

text: Hoodin tavoitteena oli saada koko Shermanin armeija seuraamaan, joten hän ei onnistunut tavoitteessaan. Sen sijaan Sherman sai edetä vapaasti Atlantasta kaakkoon, kun Hood oli hylännyt tärkeimmän sotanäyttämön. Tilanteessa siis vastakkain olleet armeijat liikkuivat vastakkaisiin suuntiin: Hood luoteeseen ja Sherman kaakkoon.


title: Nashvillen taistelu

text: Thomas keskitti päävoimansa Nashvilleen. Hood oli ryhmittynyt kaupungin eteläpuolelle. Nashvillen taistelu alkoi 15. joulukuuta noin kello 10 aamulla, kun pohjoisvaltioiden joukot hyökkäsivät Hoodin vasenta siipeä vastaan. Myöhemmin iltapäivällä Hoodin keskusta joutui vetäytymään taaksepäin sitä vastaan suunnatun hyökkäyksen tieltä. Pohjoisvaltioiden joukot kiersivät Hoodin vasemman sivustan taakse 16. joulukuuta puoleen päivään mennessä. Iltaan mennessä Hoodin vasen siipi lyötiin taistelussa ja hän joutui vetäytymään taistelukentältä.


title: Nashvillen taistelu

text: Käytännössä Thomas tuhosi taistelussa Hoodin huonosti huolletun armeijan.


title: Nashvillen taistelu

text: Hoodin armeijan tuhoaminen varmisti Georgiassa operoineen Shermanin armeijan yhteydet luoteeseen ja Sherman saattoi edetä Georgiasta vapaasti kohti pohjoista.


title: Purjehdus kesäolympialaisissa 1928

text: Vuoden 1928 kesäolympialaisten purjehdus järjestettiin 2. – 9. elokuuta 1928 Alankomaissa IJ:llä. Laji oli olympialaisten ohjelmassa kuudetta kertaa. Mukana oli 127 osanottajaa 23 maasta. Tapahtumia oli kolme.


title: Robin Bergman

text:
Robin Bergman (s. 12. heinäkuuta 1988 Tukholma, Ruotsi) on ruotsalainen jääkiekkoilija, joka siirtyi kaudeksi 2012–2013 tanskalaiseen Frederikshavn White Hawksiin. Laitahyökkääjän vahvuuksia ovat hyvä peliäly ja laukaus.
Bergman on Hammarby IF:n kasvatti. Hän oli kaudella 2004–2005 J18 Elitin piste- ja maalipörssin toinen tehoilla 28+19=47 edellään vain Bergmanin joukkuetoveri Calle Ridderwall. Bergman siirtyi kaudeksi 2006–2007 Pohjois-Amerikkaan ja USHL:ään 18-vuotiaana. Hän teki Cedar Rapids Roughridersin riveissä tehot 26+17=43, joilla Bergman oli joukkueensa toiseksi paras maalintekijä Jacob Cepisin jälkeen. Hän pelasi kauden aikana myös USHL:n tähdistöottelussa.


title: Robin Bergman

text: Kauden 2007–2008 Bergman aloitti Notre Damen yliopistojoukkueessa, mutta hän palasi kesken kauden Cedar Rapidsiin, jossa Bergman pelasi vielä seuraavankin kauden 2008–2009 toimien Roughridersin kapteenina. Heinäkuussa 2009 hän teki try-out -sopimuksen Mestis-joukkue Vaasan Sportin kanssa. Bergman sai neljän harjoitusottelun jälkeen loppukauden 2009–2010 kattavan sopimuksen elokuussa 2010. Hän teki Mestiksen runkosarjassa tehot 20+8=28, joilla Bergman oli Sportin kolmanneksi paras maalintekijä, neljänneksi paras pistemies sekä sarjan maalipörssin kahdeksas Jokipoikien Tobias Salmelaisen ja LeKin Antti Höllin kanssa.


title: Robin Bergman

text: Toukokuussa 2010 Bergman teki try-out -sopimuksen TPS:n kanssa. Syyskuun alussa sitä jatkettiin syyskuun loppuun kestäväksi. Bergman pelasi kauden 2010–2011 avausottelussa TPS:n ykkösketjussa Mario Valery-Trabuccon ja Sami Venäläisen rinnalla. Hän sai kevääseen 2011 ulottuvan jatkosopimuksen lokakuussa 2010.


title: Robin Bergman

text: Bergmanin peliaika heikosti menestyneessä TPS:ssä jäi melko vähäiseksi, joten hän palasi lokakuun 2010 puolessavälissä joulutaukoon asti kestävällä lainasopimuksella Sportiin. Bergman pelasi kuitenkin ennen joulutaukoa kolmen ottelun lainasopimuksella myös TuTossa. Hän pelasi TPS:ssä lopulta vain 14 runkosarjaottelua ilman tehopisteitä ja hänet lainattiin siirtorajan kynnyksellä tammikuussa 2011 loppukaudeksi Vaasan Sportiin.


title: Robin Bergman

text: Bergman teki tanskalaisen Aalborgin kanssa koesopimuksen ennen kauden 2011–2012 alkua. Syyskuussa hän sai vuoden sopimuksen. Bergman pelasi kauden Aalborgissa ja siirtyi sen jälkeen toiseen tanskalaisseuraan, Frederikshavn White Hawksiin.


title: Uudenkaupungin vanha kirkko

text: Uudenkaupungin vanha kirkko on Uudessakaupungissa sijaitseva kirkko, joka on rakennettu vuosina 1623–1629. Se on muodoltaan pitkäkirkko, siinä oli alun perin muutama pieni ikkuna, maalattia eikä välikattoa.


title: Uudenkaupungin vanha kirkko

text: Kirkkoa on varusteltu vähitellen, vuonna 1643 isonnettiin ikkunoita ja tehtiin välikatto. Hankintoihin kuului kaksi kirkonkelloa. Kirkossa olleille haudoille vaadittiin kalkkikivilaattoja tasaisen lattian saamiseksi. Kirkon toisesta päädystä tuli vuonna 1713 venäläisten viljavarasto, toista päätä käytettiin kirkkona. Uusi kolmiosainen välikatto rakennettiin vuonna 1735 ja sisustusta yhtenäistettiin ja kohennettiin. Kirkkoon hankittiin kyntteliköt ja se maalattiin sisältä.


title: Uudenkaupungin vanha kirkko

text: Sakasti on rakennettu 1752 ja kellotapuli 1775. Kellotapuli oli palontähystystornina vuoteen 1935 asti ja sodan aikana sieltä käsin tehtiin ilmavalvontaa.


title: Uudenkaupungin vanha kirkko

text: Koska kirkko ei ole koskaan palanut ja arvoesineetkin olivat kaupungin porvarien ja papiston mukana Ruotsissa Suuren Pohjan sodan aikana, kirkon esineistö on poikkeuksellisen hyvin säilynyttä, suurin osa on 1600-luvulta. Myös kirkko on hyvin säilynyt 1600-luvun kirkoksi, jossa on 1700-luvun puusisustus.